Pengerusi Lembaga Gabenor USM ketuai senarai penerima darjah kebesaran Perlis

ARAU, 17 Mei- Pengerusi Lembaga Gabenor Universiti Sains Malaysia (USM) Datuk Dr Awang Adek Hussin mengetuai senarai 325 penerima anugerah darjah kebesaran negeri Perlis sempena ulang tahun keputeraan ke-79 Raja Perlis Tuanku Syed Sirajuddin Putra Jamalullail, di Istana Arau di sini, hari ini.Awang dianugerahi 'Darjah Seri Paduka Mahkota Perlis' (SPMP) yang membawa gelaran 'Datuk Seri'.Seorang lagi penerima SPMP ialah Pengarah Prima Group Sdn Bhd, Tan Sri Mohd Ariffin Mohd Yusuf. Tiga orang menerima anugerah 'Datuk Paduka Mahkota Perlis' (DPMP) iaitu Ketua Setiausaha Kementerian Pendidikan Datuk Yusran Shah Mohd Yusof, Ketua Setiausaha Kementerian Pembangunan Usahawan Dan Koperasi Datuk Suriani Datuk Ahmad dan Ketua Setiausaha Kementerian Perdagangan Dalam Negeri Dan Hal Ehwal Pengguna Azman Mohd Yusof.Bagi darjah 'Datuk Setia Paduka Tuanku Syed Sirajuddin Jamalullail' (DSPJ) pula penerimanya ialah Ketua Polis Perlis Datuk Surina Saad, Timbalan Pengarah (Pasukan Gerakan Am), Jabatan Keselamatan Dalam Negeri Dan Ketenteraman Awam DCP Muhammad Abdul Halim, Duta Besar Malaysia ke Sepanyol Akmal Che Mustafa, Timbalan Naib Canselor, Hal Ehwal Pembangunan Pelajar Dan Alumni USM Prof Dr Aldrin Abdullah dan Ketua Pengarah Jabatan Bantuan Guaman Malaysia Wan Jeffry Kassim.Selain itu, dua individu menerima 'Datuk Panglima Sirajuddin Jamalullail' (DPSJ) iaitu Pendaftar USM Dr Musa Ali dan Ketua Pegawai Eksekutif Unit Peneraju Agenda Bumiputera (Teraju) Md Silmi Abd Rahman.Darjah DPMP, DSPJ dan DPSJ membawa gelaran 'Datuk'.

Raja Perlis Tuanku Syed Sirajuddin Putra Jamalullail berkenan menganugerahkan Darjah Datuk Paduka Mahkota Perlis (DPMP)yang membawa gelaran Datuk kepada Ketua Setiausaha Kementerian Pendidikan Malaysia Datuk Yusran Shah Mohd Yusof

Tuanku Syed Sirajuddin berkenan menganugerahkan darjah kebesaran itu kepada 22 penerima hari ini, manakala 303 orang lagi akan menerima anugerah mereka dalam majlis pada hari lain.Darjah-darjah kebesaran yang tidak membawa gelaran pula ialah Setia Mahkota Perlis (SMP) dianugerah kepada empat penerima; Seri Sirajuddin Perlis (SSP) (empat penerima); Ahli Mahkota Perlis (AMP) (32 penerima).Pingat Mahkota Perlis (PMP) (36 penerima); Pingat Pekerti Terpilih (PPT) (tiga penerima), Pingat Jasa Kebaktian (PJK) (61 penerima); Pingat Jasa Baik (PJB)(153 penerima) dan Pingat Perkhidmatan Lama (PPL) (20 penerima).


PM Ismail Sabri ucap tahniah sempena Hari Keputeraan Raja Perlis

KUALA LUMPUR, 17 Mei- Perdana Menteri Datuk Seri Ismail Sabri Yaakob merafak sembah ucapan tahniah kepada Raja Perlis Tuanku Syed Sirajuddin Putra Jamalullail sempena sambutan ulang tahun keputeraan rasmi baginda, hari ini.Ismail Sabri menzahirkan ucapan itu kepada baginda menerusi akaun Facebook rasminya.“Daulat Tuanku. Merafak sembah dan setinggi-tinggi tahniah.“Patik menyembahkan ucapan tahniah ke sisi Duli Yang Maha Mulia Tuanku Syed Sirajuddin Ibni Almarhum Tuanku Syed Putra Jamalullail sempena Ulang Tahun Ke-79 Hari Keputeraan Duli Yang Maha Mulia Raja Perlis pada 17 Mei 2022 bersamaan 16 Syawal 1443H,” katanya.Perdana Menteri turut mendoakan agar Tuanku Syed Sirajuddin dan Raja Perempuan Perlis Tuanku Tengku Fauziah Almarhum Tengku Abdul Rashid, dilanjutkan usia.

(Perdana Menteri, Datuk Seri Ismail Sabri Yaakob)

“Semoga Allah SWT memberkati pemerintahan Duli Yang Maha Mulia Tuanku. Ampun Tuanku,” katanya.Bersempena Hari Keputeraan Raja Perlis, seramai 325 individu menerima Darjah Kebesaran, Bintang dan Pingat.


5,000 tempat ditawar, Program Latihan Kemahiran Industri (PLKI-ECRL)

KOTA BHARU, 18 Mei - Malaysia Rail Link (MRL) dan China Communications Construction Company Ltd (CCCC) menawarkan 5,000 tempat menerusi Program Latihan Kemahiran Industri (PLKI-ECRL).  Tawaran berkenaan dibuka kepada semua yang berminat terutama mereka yang tinggal di Pantai Timur. Menurut Ketua Bahagian Strategi MRL, Zaidi Sharif program yang bermula sejak tahun 2018 sehingga 2025 itu mempunyai dua fasa iaitu fasa pertama membabitkan pembinaan manakala fasa kedua adalah operasi.

(Zaidi di temui media pada Majlis Rumah Terbukabersama ECRL di Kota Bharu yang turut di hadiri Menteri Besar Kelantan, Datuk Ahmad Yakob)

"Program ini ada dua fasa, fasa pertama kita latih, fasa kedua kita jamin pekerjaan. Jadi kita sasarkan kepada pelatih lebih muda, tetapi sebenarnya mengikut rekod memang ada yang dinaikkan sehingga umurl 40 tahun pun ada. Ketika fasa pembinaan sasaran kita adalah 1,800 pada masa operasi ada lagi baki 3,200 orang," kata Zaidi.

Setakat ini seramai 500 peserta telah menyertai program berkenaan dan kesemua mereka sudah mendapat pekerjaan sebaik selesai menjalani latihan selama dua bulan.  Pelbagai latihan yang ditawarkan kepada pelatih termasuk kerja-kerja mahir dalam bidang pembinaan, operator jentera berat, bahagian elektrik, juru ukur dan sebagainya. Jelas Zaidi, peserta yang menyertai program berkenaan akan menjalani latihan selama dua bulan dengan diberikan elaun sebanyak RM300, sebulan bergantung kepada pusat latihan dan tapak pembinaan selain kos latihan, makan minum dan tempat penginapan ditanggung sepenuhnya.  Pada bulan pertama latihan, pelatih akan dihantar ke pusat-pusat kemahiran di sekitar Pantai Timur dan memasuki bulan kedua mereka akan dihantar untuk menjalani latihan amali di tapak-tapak pembinaan projek Landasan Rel Pantai Timur (ECRL).


AP bahan makanan dimansuh serta merta

PUTRAJAYA, 18 Mei - Kerajaan bersetuju memansuhkan Permit Import (AP) bahan makanan dari luar negara ke Malaysia seperti yang dikenakan sebelum ini.Perkara itu disahkan oleh Perdana Menteri, Datuk Seri Ismail Sabri Yaakob.Pemansuhan itu berkuat kuasa serta-merta dan ia kini terbuka kepada sesiapa sahaja untuk mengimport makanan dari luar negara.Keputusan tersebut dibuat dalam mesyuarat Kabinet hari ini untuk menjamin keselamatan makanan di negara ini.

(Ismail bercakap kepada media selepas menghadiriMajlis Sambutan Aidilfitri Perdana MenteriBersama Warga Jabatan Perdana Menteri 2022 “Semarak Aidilfitri, Keluarga JPM dirai”)

"Maknanya sesiapa sahaja boleh import bahan makanan untuk kita cukup bekalan makanan. Ia turut akan memastikan bekalan makanan mencukupi di negara itu," kata Ismail di sini.Perincian berhubung keputusan itu akan diumum oleh Kementerian Pertanian dan Industri Makanan dalam masa terdekat. "Saya percaya Kementerian Pertanian dan Industri Makanan akan umumkan secara terperinci. kita bersetuju tadi tiada AP import lagi untuk bahan makanan, katanya lagi.


Aktiviti menarik meriahkan Jelajah Aspirasi Keluarga Malaysia edisi Sabah

KOTA KINABALU, 17 Mei- Rakyat Sabah berpeluang untuk bersama-sama memeriahkan lagi siri Jelajah Aspirasi Keluarga Malaysia (AKM) menerusi pelbagai program dan aktiviti menarik yang disusun rapi bagi edisi ‘Negeri Bawah Bayu’ pada kali ini.Setiausaha Kerajaan Negeri Datuk Seri Safar Untong berkata program diterajui oleh Kementerian Pertanian dan Industri Makanan (MAFI) itu akan berlangsung selama tiga hari mulai Jumaat ini di Pusat Konvensyen Antarabangsa Sabah (SICC), di sini.Beliau berkata antara aktiviti yang akan menarik kehadiran pengunjung pada siri jelajah AKM itu di Sabah ialah Jualan Agro Keluarga Malaysia; Jualan Keluarga Malaysia; sukan elektronik; sukan rakyat; gotong-royong; kayuhan ‘Fun Ride’; kenduri Keluarga Malaysia; serta pameran kementerian dan agensi kerajaan.“Selain itu, program Jamin Kerja Keluarga Malaysia juga dijangka menarik perhatian pengunjung. Sabah sekarang sedang dalam proses pemulihan ekonomi, maka pihak industri dan majikan bersama Kerajaan Pusat dan kerajaan negeri serta agensi-agensi berusaha untuk melakukan padanan keperluan tenaga kerja di pasaran."Dengan potensi rakyat Sabah yang sedang mencari kerja atau kepada mereka yang ingin mengembangkan kerjaya masing-masing,” katanya dalam wawancara rancangan Selamat Pagi Malaysia terbitan RTM1 hari ini.

Sementara itu, Safar berkata pihaknya akan memastikan program Jelajah AKM di Sabah berjalan lancar mengikut perancangan dan orang ramai dijemput hadir untuk memeriahkan siri jelajah berkenaan dengan mematuhi prosedur operasi standard ditetapkan.Sabah merupakan destinasi ketiga siri jelajah AKM yang diilhamkan Perdana Menteri Datuk Seri Ismail Sabri Yaakob selepas siri pertama diadakan di Johor dan diikuti Perlis sebagai destinasi kedua.


Kemajuan tidak dapat dicapai jika amalan rasuah berleluasa - Raja Perlis

ARAU, 17 Mei- Raja Perlis Tuanku Syed Sirajuddin Putra Jamalullail bertitah kemajuan tidak dapat dicapai sekiranya amalan rasuah berleluasa dalam kehidupan seharian masyarakat.Baginda bertitah perbuatan seperti meminta, menawar, memberi dan menerima rasuah adalah salah disisi agama dan undang-undang negara.“Amalan rasuah jika tidak dibendung akan mengakibatkan banyak masalah sosial dan seterusnya boleh mengancam kesejahteraan negara,” titah baginda pada Istiadat Pengurniaan Darjah Kebesaran, Bintang dan Pingat Sempena Ulang Tahun Keputeraan Baginda yang ke-79 di Istana Arau, hari ini.Hadir sama Menteri Besar Perlis, Datuk Seri Azlan Man dan barisan exco kerajaan negeri.

(Raja Perlis Tuanku Syed Sirajuddin Putra Jamalullail)

Seramai 325 penerima anugerah darjah kebesaran negeri Perlis sempena ulang tahun keputeraan ke-79 Raja Perlis Tuanku Syed Sirajuddin.Baginda berkenan menganugerahkan darjah-darjah kebesaran itu kepada 22 orang penerima hari ini, manakala 303 orang lagi akan menerima anugerah mereka dalam majlis pada hari lain.


Lelaki terjun sungai dikhuatiri lemas

KOTA BHARU,16 Mei-  Seorang lelaki berusia 40-an dikhuatiri lemas selepas terjun ke dalam Sungai Kelantan di Jambatan Sultan Ismail Petra tengahari tadi.  Menurut Ketua Polis Daerah Kota Bharu, Asisten Komisioner Mohd Rosdi Daud, kejadian itu disedari orang awam apabila melihat seorang lelaki dalam keadaan mencurigakan di atas jambatan dari arah Kota Bharu menghala ke Tumpat.  Katanya, saksi kemudian melihat lelaki itu bertindak terjun ke dalam sungai dan perkara itu dilaporkan kepada pihak polis.  Jelasnya, siasatan awal polis ke lokasi kejadian mendapati terdapat sebuah motosikal berwarna hitam yang berkemungkinan mempunyai kaitan dengan mangsa.  "Setibanya kita di lokasi kejadian hasil daripada semakan di tempat kejadian kita telah menemui satu motosikal yang berkemungkinan ada kaitan dengan mangsa yang terjun dan siasatan lanjut masih diteruskan," kata Mohd Rosdi.Beliau menyatakan perkara itu kepada pemberita pada sidang media di lokasi kejadian di Lembah Sireh, Kota Bharu.  Operasi mencari dan menyelamat mangsa itu melibatkan seramai empat pegawai dan 31 anggota terdiri daripada pelbagai agensi iaitu Polis Diraja Malaysia (PDRM),Jabatan Bomba dan Penyelamat serta Angkatan Pertahanan Awam (APM).Selain itu, tiga buah bot dan 11 jentera dari pelbagai agensi digerakkan dalam operasi berkenaan.  Pencarian mangsa dibuat 500 meter dari lokasi mangsa dipercayai terjatuh seperti yang dinyatakan oleh saksi.

(Operasi mencari dan menyelamat mangsa dilakukan oleh pelbagai agensi penyelamat)


Pusat rehabilitasi bantu rancang masa depan anak istimewa

KUALA NERUS, 16 Mei- Pusat Rehabilitasi anak istimewa mampu memberi sokongan kepada ibu bapa untuk merancang masa depan mereka dengan yang lebih baik. Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri Terengganu, Dr Alias Razak berkata, terapi pertuturan, cara kerja dan terapi berkumpulan kepada kanak kanak seawal usia dua tahun dapat membantu meningkatkan kualiti hidup mereka secara berperingkat. Ketika ini, hanya terdapat empat pusat perkhidmatan tersebut disediakan di bawah syarikat persendirian.  "Kerajaan akan tengok di masa akan datang apa-apa bantuan yang boleh kita berikan supaya orang yang tidak mampu juga boleh dimanfaatkan dengan bantuan inshaallah, saya ucapkan tahniah kepada syarikat dominan ni ambil satu langkah membantu ibu bapa khususnya yang ada anak-anak autisme, down sindrom dan sebagainya untuk kalau tak seratus peratus pun dapat diperbaiki mereka punya kemampuan dan prestasi," katanya.Alias ditemui selepas merasmikan Pusat Rehabilitasi Dominan di Kuala Nerus. Pusat yang mampu memberi manfaat kepada 300 pelajar itu turut menyediakan tadika kelas harian dan sokongan bagi kanak-kanak berkeperluan khas.

(Dr Alias Razak meninjau Pusat Rehabilitasi Dominan yang baru dirasmikan di Kuala Nerus, Terengganu)

Menurut terapis pertuturan bahasa, Nurul Izanaa Ab Rahman, penubuhan Pusat Rehabilitasi Dominan tersebut dapat memberi pendedahan kepadanya dalam menguruskan anak-anak istimewa."Sama ada kalau dia tidak boleh pergi sekolah aliran arus perdana, mungkin dia boleh ke sekolah pendidikan khas, sekurang-kurangnya ibu bapa boleh menguruskan diri sendiri, mengurangkan beban dan stres ibu bapa dalam mengurus anak-anak ini," katanya. Bagi Saizzah Salim, sebagai ibu, dia menyambut baik pengisian dan aktiviti yang disediakan di pusat rehabilitasi tersebut."Pandangan saya sangat baguslah untuk anak-anak yang 'special' ni macam ni sebab dari segi ilmiah pun dia ada 'cover' dan juga dari segi islamik pun. Anak saya pun tahu daripada sini dia ikut sembahyang tu semua kan islamik dan juga dari segi cara pengurusan diri, cara pakai baju dan sebagainya," kata Saizzah.


Tadau Keamatan: Generasi muda perlu kukuh adat resam, budaya

LABUAN, 16 Mei- Kaum Kadazan, Dusun, Murut dan Rungus (KDMR), khasnya anak-anak muda di Labuan diseru untuk terus menjadikan pegangan adat resam dan kebudayaan mereka sebagai pemangkin utama ke arah kemajuan kendiri dalam pelbagai bidang. Naib Presiden Persatuan Kebudayaan Kadazan Duun (KDCA), Datuk Dr Joachim Gunsalam berkata, kaum KDMR memainkan peranan mempertahankan budaya unik mereka.Beliau yang juga Timbalan Ketua Menteri Sabah berkata dengan tema “Kaamatan Menjiwai Alam Semulajadi” menekankan supaya sekitar perlu dijaga dan dilindungi agar keindahan semulajadi dapat dikekalkan untuk generasi akan datang.  Beliau berucap merasmikan Pesta Kaamatan peringkat KDCA Labuan di Padang Majal, Pohon Batu.

(Timbalan Ketua Menteri Sabah, Datuk Dr Joachim Gunsalam merasmikan Pesta Kaamatan peringkat KDCA Labuan di Padang Majal, Pohon Batu)

Sementara itu, Pengerusi KDCA Labuan, Peter Pikul ketika ditemui berkata, sambutan kali ini memberi makna kepada kaum KDMR setelah dua tahun tidak dapatdilaksanakan susulan ancaman COVID-19.  "Sungguh tidak kami sangka penganjuran ini amat memberangsangkan. Anggaran kita lebih kurang 2,000 ahli dan orang ramai yang datang untuk meraikan Pesta Kaamatan. Acara yang paling ditunggu-tunggu adalah Unduk Ngadau Bapa-bapa," katanya.

Bagi pengunjung, Maxine Chantelle menyifatkan sambutan perayaan yang pelbagai di negara ini dapat mengeratkan perpaduan yang sedia ada terjalin."Dapat mengeratkan pelbagai kaum di Malaysia sebab kita kan negara majmuk, banyak campuran sudah. Jadi ok lah semua pun satu hati tiada gaduh-gaduh semua ok. Setiap perayaan kita sambut bersama tidak kira kaum dan agama," katanya.Pesta Kaamatan disambut di Sabah dan Labuan pada 30 serta 31 Mei setiap tahun dan turut dikenali sebagai Pesta Menuai.


Status OKU tidak halang cikgu Zawati terus tabur bakti

KOTA BHARU, 16 Mei- Berstatus Orang Kurang Upaya (OKU) fizikal sejak lahir bukan penghalang kepada seorang guru, Zawati Yusoff, 52, untuk terus menabur bakti mendidik anak bangsa.Guru Pendidikan Islam di Sekolah Menengah Kebangsaan (SMK) Pengkalan Chepa 2 itu berkata beliau mula berkecimpung dalam bidang perguruan sejak 21 tahun lepas bagi mendidik pelajar pendidikan khas yang terdiri daripada golongan OKU.Tidak memiliki kedua-dua lutut hanya paha dan betisnya bersambung, Zawati berkata kekurangan dirinya itu seakan menjadi ‘satu kelebihan’ baginya dalam memahami kerenah pelajar.“Mengajar anak-anak pendidikan khas ini, ia satu tanggungjawab yang berat memandangkan mereka perlu diajar mengikut kesesuaian masing-masing.“Memiliki kesabaran yang tinggi antara sebab saya mampu mengatasi kesukaran untuk mendidik pelajar pendidikan khas yang terdiri daripada pelbagai kategori termasuk Sindrom Down, lembam dan hiperaktif,” katanya kepada Bernama di rumahnya di Kampung Chekok, Jalan Rambutan Rendang, di sini baru-baru ini. Bercerita lanjut, ibu kepada seorang anak lelaki berusia lapan tahun itu mengakui bergelar seorang pendidik berstatus OKU bukan perkara yang mudah selain turut berdepan dengan masalah kesihatan.“Saya mudah mengalami kekejangan kaki apabila berjalan jauh, berdiri dalam tempoh terlalu lama dan sebagainya.“Sudah menjadi lumrah apabila kekejangan kaki sebaik sahaja tiba di kelas namun itu tidak menjadi masalah bagi saya meneruskan sesi pengajaran dan pembelajaran,” katanya.Siswazah Universiti Kebangsaan Malaysia (UKM) itu berkata, matlamat beliau hanya satu iaitu mendidik pelajar kurang bernasib baik untuk memperoleh kejayaan dunia dan akhirat setanding pelajar normal.

“Apa yang menggembirakan hati saya sebagai seorang guru adalah apabila dapat melihat anak didik mampu berdikari dan ‘berdiri sama tinggi’ dengan pelajar biasa, selain memperoleh pekerjaan selepas tamat belajar seterusnya mendirikan rumah tangga.“Masa hadapan mereka pasti akan cerah jika diberi didikan sempurna oleh guru yang bertanggungjawab. Saya turut berharap guru-guru khususnya guru Pendidikan Khas supaya tidak jemu dalam mendidik dan melatih pelajar-pelajar ini untuk menjadi insan berguna,” katanya.Penat lelah dan pengorbanan Zawati dalam mendidik anak-anak pendidikan khas selama ini berbaloi apabila beliau menerima Anugerah Guru Cemerlang OKU (Pendidikan) pada 2010, 2016 dan 2019 selain Anugerah Tokoh Zinnirah Al Rumiyah (OKU) daripada Kerajaan Negeri Kelantan tahun lepas.


Tunku Ismail, Che' Puan Besar Khaleeda berkenan santuni Bella di Legoland

JOHOR BAHRU, 16 Mei- Tunku Mahkota Johor Tunku Ismail Sultan Ibrahim berkenan menyantuni kanak-kanak istimewa termasuk seorang remaja perempuan Sindrom Down yang dikenali sebagai Bella di taman tema Legoland Malaysia Resort, Iskandar Puteri, semalam. Berangkat sama isteri baginda Yang Amat Mulia Che’ Puan Besar Khaleeda Bustamam.Menerusi satu hantaran di Facebook, Tunku Ismail mengharapkan kanak-kanak itu menikmati masa mereka sepanjang berada di taman tema berkenaan. “Semoga ini dapat memberi sedikit keceriaan dan kegembiraan kepada mereka. “Amat penting untuk golongan ini diberi perlindungan sewajarnya dan mereka juga berhak untuk menjalani kehidupan biasa seperti insan lain,” titah baginda.

(Che' Puan Khaleeda Bustamam bersama Tunku Mahkota Johor (TMJ), Tunku Ismail Sultan Ibrahim hadir ke majlis kecil itu)

Kes Bella meraih perhatian masyarakat sejak tular menerusi media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan (NGO).Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju, Kuala Lumpur antara Februari dan Jun 2021.


Pindaan perlembagaan UMNO, tidak mempengaruhi tarikh PRU-15 -Ismail Sabri

KUALA LUMPUR, 15 Mei- Pindaan Perlembagaan UMNO berkaitan pemilihan parti tidak berhubung kait dengan penentuan tarikh Pilihan Raya Umum Ke-15 (PRU-15), drmikian menurut Perdana Menteri, Datuk Seri Ismail Sabri YaacobKatanya, ia kerana dua perkara berkenaan membabitkan proses yang berbeza."Usul pindaan yang diluluskan UMNO adalah berkaitan pemilihan dalam parti, sementara keputusan untuk mengadakan PRU, ditentukan kerajaan."Tarikh (PRU) itu ditetapkan oleh kerajaan dengan keputusan dari mesyuarat Kabinet. Kita akan bawa dalam Kabinet. Sementara parti berbeza dengan kerajaan."Parti pun tahu, kalau ada cadangan (untuk diadakan PRU) akan bawa ke Kabinet dan Kabinet yang memutuskan. "Kalau pun Kabinet sudah memutuskan tarikh, Kabinet akan beri mandat kepada saya untuk berbincang dengan Yang di-Pertuan Agong," katanya selepas Perhimpunan Agung UMNO (PAU) Khas di sini, hari ini.

(Acara memotong pulut kuning oleh barisan kepimpinan UMNO selepas Perhimpunan Agung UMNO (PAU) Khas di ibu negara)

Sementara itu, beliau berkata UMNO perlu menghantar surat pemakluman kepada Jabatan Pendaftaran Pertubuhan (ROS) berkaitan keputusan PAU Khas hari ini dalam tempoh 60 hari."Terserah kepada agensi itu untuk menentukan keputusannya."Usul itu sudah diterima sebulat suara dan selepas ini UMNO akan menulis surat kepada ROS untuk mendapatkan kelulusan. "Itulah dari segi prosedurnya," katanya yang juga Naib Presiden UMNO."Kita tidak tahulah. Kita akan hantarlah permohonan itu untuk dapatkan kebenaran ROS terhadap pindaan itu. "Kita tunggulah, kita pun tak tahu lagi," katanya.

Katanya, UMNO perlu menghantar surat pemakluman kepada ROS berkaitan keputusan PAU Khas hari ini dalam tempoh 60 hari.Mengulas mengenai nya sama ada PRU ke-15 diadakan tahun ini, beliau berkata, tarikh pelaksanaannya kelak akan ditetapkan kerajaan melalui mesyuarat kabinet.

"PRU kita tunggulah, kalau saya bagi tahu, maknanya semua sudah tahu awal.

"UMNO bersedia untuk menghadapi (PRU) Ke-15,"katanya.


Guru perlu jadi ikon dalam membentuk keperibadian murid - Radzi Jidin

KUALA LUMPUR, 15 Mei - Kerjaya guru bukan sekadar tertumpu kepada penyampaian ilmu, tetapi ia mendesak para pendidik menjadi ikon penting dalam membentuk kemenjadian murid dengan keperibadian unggul, kata Menteri Kanan Pendidikan Datuk Dr Radzi Jidin.

Beliau berkata peranan mereka sebagai pembimbing penting dalam usaha melahirkan generasi bukan sahaja berilmu pengetahuan tetapi memiliki nilai sahsiah dan berkemahiran tinggi yang seterusnya dapat menabur bakti kepada kesejahteraan negara.

“Ini dapat dilaksana melalui penjiwaan, penghayatan dan pembudayaan berterusan elemen nilai murni, kemahiran serta sikap positif yang diterapkan secara semula jadi di sekolah,” katanya dalam Perutusan Sambutan Hari Guru Peringkat Kebangsaan Kali ke-51 Tahun 2022, hari ini.

Sambutan Hari Guru disambut 16 Mei setiap tahun.

Justeru, Radzi berharap warga pendidik dapat terus meningkatkan usaha dalam membentuk keperibadian murid daripada pelbagai latar belakang sosioekonomi bertepatan tema Hari Guru tahun ini iaitu ‘Guru Tunjang Sekolah SEJAHTERA’.

Mengulas lanjut, beliau berkata terdapat 14 elemen SEJAHTERA terkandung dalam konsep Sekolahku SEJAHTERA, iaitu selamat, seronok, sihat, etika, empati, jati diri, adab sopan, harmoni, tekun, teliti, terampil, eksplorasi, rasional dan artikulasi.

Katanya, guru dapat menyampaikan penerapan elemen itu melalui pelbagai aktiviti di dalam dan luar sekolah sama ada secara langsung atau tidak langsung.

“Penerapan elemen SEJAHTERA secara semulajadi sejak dari peringkat awal persekolahan tentunya akan dijadikan amalan dalam kehidupan mereka dan seterusnya diwarisi oleh generasi pewaris negara yang berikutnya,” katanya.

Tema Hari Guru tahun ini juga menurut Radzi, sangat bertepatan bagi menghargai peranan guru sebagai tunjang penting dalam ekosistem pendidikan untuk menjayakan agenda pembangunan pendidikan negara.

“Saya mengambil kesempatan ini untuk merakamkan ucapan setinggi-tinggi penghargaan dan terima kasih kepada hampir 500,000 guru di seluruh negara atas segala pengorbanan, keringat, komitmen dan dedikasi dalam mendidik serta membentuk generasi pewaris negara yang berkualiti tinggi.

“Akhir kata, semoga guru dan pendidik sekalian terus bersatu hati dan bertekad untuk memartabatkan profesion keguruan demi pendidikan generasi pewaris negara. Ayuh, laksanakan amanah ini dengan jujur, ikhlas dan berintegriti,” katanya.

(Menteri Kanan Pendidikan Datuk Dr Radzi Jidin)


Tiga beradik kongsi kerjaya sebagai guru

PEKAN, 15 Mei- Tidak pernah merancang, semuanya hanya kebetulan. Itu kata-kata seorang daripada anak kepada peniaga Ab Rahim Kudin, 68, dan suri rumah Manisah Pandi, 63, yang kini ketiga-tiganya bergelar warga pendidik. Anak bongsu pasangan itu, Mohd Muzammil, 29, berkata beliau dan abangnya Saiful Adli, 38, serta kakak sulung mereka Noor Hasmihan, 43, sama sekali tidak menjangkakan akan berkongsi kerjaya yang sama.Beliau yang mula menjadi tenaga pengajar pada 2017 dan kini bertugas di Sekolah Kebangsaan Seri Terentang, di sini, berkata selepas tamat Sijil Pelajaran Malaysia, beberapa permohonan untuk menyambung pelajaran telah dibuat, namun Institut Pendidikan Guru (IPG) terlebih dahulu menawarkan tempat.“Laluan di IPG nampaknya lebih mudah buat saya dan alhamdulillah tahun ini sudah lima tahun bergelar seorang guru. Dahulu hanya melihat kakak dan abang bergelar cikgu, kini giliran saya pula," katanya kepada Bernama dalam temu bual sempena Hari Guru yang disambut pada 16 Mei setiap tahun.Berkongsi kelebihan mempunyai adik-beradik yang berkerjaya sama, Mohd Muzammil yang merupakan guru Bahasa Melayu dan seorang daripada johan Bahas Guru Peringkat Kebangsaan 2021 berkata mereka kerap bertukar-tukar pandangan terutama berkaitan pengajaran dan pembelajaran (PdP).“Semuanya cikgu termasuk abang ipar saya, jika berkumpul adik-beradik isu yang kerap timbul selain PdP adalah berkaitan murid dan sekolah, sentiasa ada benda yang kami nak bincangkan."Malah, saya juga kerap bertanyakan pandangan kakak dan abang yang terlebih dahulu ‘makan garam’ dalam bidang ini," katanya yang aktif membimbing muridnya dalam pantun sehingga bergelar juara peringkat kebangsaan tahun lepas.Penerima Anugerah Perkhidmatan Cemerlang 2021 itu turut berkata kakaknya yang memulakan kerjaya sebagai warga pendidik pada 2004, kini bertugas sebagai guru Bahasa Inggeris di Sekolah Kebangsaan Sungai Danga, Johor Bahru, Johor.

Lebih membanggakan, Mohd Muzammil dan Saiful Adli masing-masing kini di peringkat akhir pengajian Ijazah Sarjana Pengajian Melayu dan Doktor Falsafah (PhD) dalam bidang Pengukuran dan Penilaian Pendidikan di Universiti Malaya.Saiful Adli, guru Pendidikan Islam di Sekolah Menengah Kebangsaan Tengku Abdullah, di sini pula berkata minat yang mendalam terhadap bidang pendidikan mendorong beliau menyambung pengajian ke tahap lebih tinggi."Selain itu, isteri saya yang merupakan seorang doktor gigi juga antara motivasi untuk sambung belajar. Saya percaya dengan penyelidikan juga kita mampu mendapat ilmu baharu dan berkongsi semula dengan masyarakat," katanya yang berharap ibu bapanya bangga dengan kejayaan mereka tiga beradik.Mengulas lanjut, beliau yang merupakan penerima Hadiah Latihan Persekutuan (HLP) biasiswa Kementerian Pendidikan (KPM) berkata antara cabaran yang dihadapinya adalah sentiasa perlu mengekalkan motivasi untuk menyiapkan penulisan penyelidikan supaya dapat menamatkan pengajian dalam tempoh ditetapkan.“Apabila sambung pengajian di peringkat ini, kita perlu banyak membaca dan harus melakukannya bersungguh-sungguh," kata bapa kepada dua anak itu yang menyambung pengajian secara sepenuh masa. Dalam pada itu, kedua-dua beradik berkenaan turut berharap anak didik mereka dapat mengadaptasi ilmu yang dipelajari ketika di sekolah dalam kehidupan seharian sejurus meninggalkan alam persekolahan.


Usaha kerajaan bekerjasama dengan CBP AS akan bantu tangani isu buruh paksa - MEF

KUALA LUMPUR, 15 Mei- Persekutuan Majikan-Majikan Malaysia (MEF) menyatakan sokongan terhadap inisiatif kerajaan untuk meninjau lebih banyak peluang perniagaan dengan Amerika Syarikat (AS), termasuk langkah untuk bekerjasama dengan Jabatan Kastam dan Perlindungan Sempadan (CBP) AS dalam menangani isu buruh paksa.“Inisiatif untuk menubuhkan jawatankuasa kerja dengan CBP AS untuk menangani isu buruh paksa akan dapat menyelesaikan beberapa Perintah Tahanan Pelepasan (WRO) yang belum selesai yang dikenakan ke atas beberapa pengeksport Malaysia ke AS,” kata Presiden MEF, Datuk Dr Syed Hussain Syed Husman dalam kenyataan di sini hari ini.Dakwaan mengenai amalan buruh paksa telah menyebabkan agensi sempadan AS mengeluarkan WRO terhadap beberapa syarikat Malaysia yang mengeksport produk mereka ke AS, terutamanya yang berada dalam industri sarung tangan getah dan minyak sawit.

(Presiden MEF, Datuk Dr Syed Hussain Syed Husman)

“Dengan penubuhan jawatankuasa kerja itu, lebih mudah untuk menangani isu-isu tertunggak dengan AS dan pelbagai agensi yang berkaitan. Langkah yang diambil oleh Menteri Sumber Manusia Datuk Seri M. Saravanan ini sempena lawatan Perdana Menteri Datuk Seri Ismail Sabri Yaakob ke AS sememangnya tepat pada masanya,” katanya.Dalam kenyataan pada Jumaat, Saravanan berkata jawatankuasa tersebut akan bertemu setiap tiga bulan, memberi fokus kepada pertukaran maklumat berhubung elemen buruh paksa termasuk merangka polisi yang menyokong inisiatif menghapuskan kegiatan itu.CBP AS turut dijangka mengadakan lawatan kerja ke Malaysia pada penghujung Mei ini dan menganjurkan bengkel bersama pemain industri.“Bengkel ini akan memberikan penerangan mengenai perkara berkaitan elemen buruh paksa yang perlu dielakkan oleh pemain industri supaya produk mereka tidak disekat untuk masuk ke pasaran AS,” katanya.


Hayati nilai toleransi dan kasih sayang sempena Hari Wesak - Ismail Sabri

KUALA LUMPUR, 15 Mei- Perdana Menteri Datuk Seri Ismail Sabri Yaakob mengajak Keluarga Malaysia untuk menghayati nilai toleransi, kasih sayang dan berkhidmat untuk sesama manusia sempena sambutan Hari Wesak, hari ini.Menerusi perkongsian di Facebooknya, beliau berkata perayaan itu disambut bagi memperingati falsafah utama iaitu berbuat baik sesama insan dan melakukan kerja-kerja amal, selain toleransi serta kasih sayang. Perdana menteri berkata semua perayaan diraikan dalam suasana kasih sayang dan hormat-menghormati dengan penuh harmoni.

“Selamat menyambut Hari Wesak bagi yang beragama Buddha di Malaysia.“Hayati nilai toleransi, kasih sayang dan berkhidmat untuk sesama manusia sebagai sebuah Keluarga Malaysia,” katanya.


Agong, Permaisuri zahir ucapan Selamat Hari Wesak

KUALA LUMPUR, 15 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Menyambut Hari Wesak kepada semua penganut agama Buddha di negara ini.Menerusi perkongsian di Facebook Istana Negara, Seri Paduka Berdua menzahirkan harapan agar sambutan itu dilimpahi keamanan, kebahagiaan dan kesejahteraan.“Semoga perayaan ini membawa keamanan, kebahagiaan dan kesejahteraan kepada semua penganut agama Buddha,” titah baginda.

Perayaan Hari Wesak disambut hari ini. Hari Wesak disambut penganut Buddha sebagai menandakan tiga peristiwa penting dalam kehidupan Gauthama Buddha, iaitu kelahirannya, penyedaran dan hari dia meninggal dunia.


Jalan Gerik-Jeli teruk dan tidak selamat, Perak bangkit isu kepada Kerajaan Persekutuan

IPOH, 15 Mei- Kerajaan Perak telah membangkitkan isu mengenai keadaan Jalan Gerik-Jeli kepada Kerajaan Persekutuan berikutan sering mendapat rungutan daripada pengguna jalan raya kerana teruk dan tidak memuaskan selain sering berlaku kemalangan jalan raya.Menteri Besar Datuk Seri Saarani Mohamad berkata beliau sendiri mengetengahkan masalah berkenaan dalam Mesyuarat Menteri Besar, Ketua Menteri bersama-sama Perdana Menteri pada Februari lepas.Beliau berkata kerajaan negeri sedar dan peka terhadap keadaan jalan berkenaan namun sebarang kerja-kerja penambahbaikan atau penyelenggaraan jalan adalah di bawah bidang kuasa Kementerian Kerja Raya kerana laluan itu merupakan jalan Persekutuan."Kalau ikut kepada janji dalam perjumpaan itu, memang sudah diambil kira dan akan ada peruntukan untuk membaiki dan selenggara jalan berkenaan dari Gerik ke Jeli," katanya kepada pemberita selepas merasmikan Projek Ipoh Heritage Tourism di Padang Ipoh di sini malam tadi.Beliau turut memberi pencerahan berhubung status jalan tersebut yang sebelum ini sering disalah tafsir oleh pengguna jalan raya sebagai jalan negeri."Kita ada dua jenis jalan iaitu jalan Persekutuan dan jalan negeri. Ia melibatkan Perlembagaan, wang untuk negeri, kita akan guna untuk jalan negeri.

(Menteri Besar Perak, Datuk Seri Saarani Mohamad)

"Jadi, peruntukan untuk jalan Persekutuan, kita tidak boleh mencampuri begitu, sama juga wang Persekutuan tidak boleh mencampuri jalan negeri, itu dalam Perlembagaan Negara."Tapi kita sentiasa lakukan tindakan susulan (isu jalan Gerik-Jeli). Sebab orang ramai tidak tahu mana satu jalan negeri dan jalan Persekutuan, kita sahaja yang tahu," katanya.Sebelum ini, terdapat banyak rungutan daripada pengguna jalan raya menerusi media sosial berhubung Jalan Gerik-Jeli yang dikatakan begitu teruk dan berisiko kepada keselamatan mereka.


Masyarakat Orang Asli terus diberikan latihan pengukuhan modal insan

BANGI, 15 Mei - Lebih banyak latihan pengukuhan modal insan akan diberikan kepada masyarakat Orang Asli.Ini selaras dengan perkembangan teknologi semasa dan persediaan negara untuk memasuki fasa endemik.Timbalan Menteri I Pembangunan Luar Bandar, Datuk Seri Abdul Rahman Mohamad berkata kementerian akan memastikan modul latihan terkini dapat diaplikasi selari dengan aspirasi dan fokus negara terutama ke arah pendigitalan menerusi pelaksanaan MyDESA. "MYDESA merupakan program latihan khusus untuk Pengerusi dan Setiausaha Jawatankuasa Pembangunan dan Keselamatan Kampung (JPKK) serta turut melibatkan Jawatankuasa Pembangunan dan Keselamatan Kampung Orang Asli (JPKKOA) dalam memantapkan peranan dan tugas JPKKOA menerusi pembelajaran secara bersemuka dan sesi latihan."Selain kemudahan infrastruktur asas masyarakat Orang Asli termasuk ameniti sosial diperluas, pembangunan modal insan dan peningkatan kadar pendapatan masyarakat tersebut turut diberi tumpuan," kata Abdul Rahman di sini.

(Abdul Rahman ketika majlisPerasmian Penutup Kursus Kepimpinan MYDESA JPKKOA Negeri Pahang Tahun 2022di sini/FOTO BERNAMA)

Program selama tiga hari bermula semalam di Pusat Latihan Institut Kemajuan Desa (INFRA) Bangi itu melibatkan 60 peserta yang terdiri daripada Pengerusi dan Setiausaha JPKKOA Negeri Pahang.Abdul Rahman juga berkata hingga kini, terdapat sejumlah 276 JPKKOA di seluruh negara yang berperanan sebagai jawatankuasa mengurus dan melaksanakan pembangunan, kemajuan serta keselamatan kampung sekali gus bertindak sebagai perantara komuniti masyarakat Orang Asli dan pihak kerajaan. "Sebanyak RM274 juta peruntukan dalam Bajet 2022 disediakan bagi komuniti Orang Asli sekali gus diyakini mampu melaksanakan agenda pembangunan dan kemajuan masyarakat luar bandar melalui Kementerian Pembangunan Luar Bandar (KPLB) dan Jabatan Kemajuan Orang Asli (JAKOA),” katanya lagiBeliau turut menyampaikan replika cek elaun bernilai RM1.29 juta kepada wakil Pengerusi dan Setiausaha JPKKOA Negeri Pahang Tahun 2022. Turut hadir Ketua Pengarah JAKOA Sapiah Mohd Nor dan Pengarah INFRA Noraina Masduki. - BERNAMA


ASEAN tegas dalam isu antarabangsa semasa bertemu Presiden Biden -Ismail Sabri

(Sidang Kemuncak Khas ASEAN-AS di Washington pada Jumaat (Sabtu di Malaysia)

WASHINGTON, 13 Mei- Pemimpin-pemimpin ASEAN bersoladirati dengan tegas dalam pendirian terhadap isu antarabangsa yang dibangkitkan di hadapan Presiden Joe Biden pada Sidang Kemuncak Khas ASEAN-AS di sini pada Jumaat (Sabtu di Malaysia). Perdana Menteri Datuk Seri Ismail Sabri Yaakob berkata, beliau telah menyeru semua negara menghormati pendirian ASEAN dalam perkara itu.  Perdana Menteri antara lain membangkitkan isu Palestin yang masih berlarutan semasa pertemuan itu, dan menggesa Washington menggunakan pengaruhnya dalam menyelesaikan konflik berkenaan.  Jelas Ismail Sabri pemimpin ASEAN juga menunjukkan pendirian bersama ketika membincangkan isu Rusia-Ukraine dan Laut China Selatan.  Malaysia menegaskan bahawa negara-negara Asia Tenggara turut terjejas akibat perang, terutamanya dari segi kenaikan inflasi dan harga makanan, justeru gesaan dibuat agar peperangan diselesaikan melalui cara aman.  ASEAN mahu krisis Rusia-Ukraine diselesaikan melalui meja rundingan, katanya kepada media Malaysia selepas menghadiri sesi akhir sidang kemuncak khas dua hari itu bersama Presiden Biden dan pemimpin ASEAN.“Perang tidak menguntungkan sesiapa. Malah banyak pihak yang rugi kerana kesan perang itu,” katanya.Dalam konteks ini, Malaysia, kata beliau, berpendapat AS harus menggunakan pengaruhnya untuk membantu menyelesaikan krisis Rusia-Ukraine.

(Perdana Menteri, Datuk Seri Ismail Sabri Yaakob menyertai Naib Presiden AS, Kamala Harris dan pemimpin ASEANdalam perbincangan mengenai ‘Clean Energy Transformation and Sustainable Infrastructure’ ketikaSidang Kemuncak Khas ASEAN-AS di Jabatan Negara AS, Washington DC/FOTO BERNAMA)

Malaysia juga merupakan satu-satunya negara yang menekankan Amerika perlu jujur dalam menyelesaikan isu Palestin. Perdana Menteri berkata beliau turut membangkitkan isu Palestin semasa pertemuan itu dan menggesa Washington menggunakan pengaruhnya dalam menyelesaikan isu itu.“Kekejaman Israel perlu dihentikan. Malaysia menekankan Amerika Syarikat perlu jujur selesai isu tersebut.

“Kalau di Ukraine, Amerika boleh mengambil tindakan cepat, kita nak Amerika Syarikat mengambil tindakan cepat bagi isu Palestin,” katanya. Perbincangan antara pemimpin Asean dan Biden berlangsung di Jabatan Negara Amerika Syarikat selama hampir 3 jam.  Mesyuarat itu dihadiri oleh semua pemimpin ASEAN kecuali dari Myanmar dan Filipina. Myanmar tidak dijemput manakala Filipina sedang menghadapi pilihan raya umum.Pemimpin ASEAN lain yang menghadiri sidang kemuncak itu ialah Sultan Brunei Sultan Hassanal Bolkiah, Presiden Indonesia Joko Widodo, Perdana Menteri Singapura Lee Hsien Loong dan Perdana Menteri Kemboja Hun Sen.Perdana Menteri Thailand Prayut Chan-o-Cha, Perdana Menteri Vietnam Pham Minh Chinh dan Perdana Menteri Laos Dr Phankham Viphavanh turut hadir.


Biden umum inisiatif AS$150juta perdalam hubungan Amerika Syarikat-ASEAN

WASHINGTON, 14 Mei - Presiden Biden mengumumkan satu lagi inisiatif bernilai AS$150juta untuk memperdalam hubungan Amerika Syarikat-ASEAN dan mencapai objektif bersama yang lebih baik.  Menurut Biden, beliau telah mencalonkan salah seorang penasihat terdekatnya, Yohannes Abraham, untuk menjadi duta Amerika Syarikat ke ASEAN, bagi mengukuhkan perkongsian kritikal kedua-dua pihak.  "Kami komited pada masa depan yang menyaksikan peraturan dan norma yang telah membolehkan begitu banyak pertumbuhan serta kemakmuran dan kestabilan di Indo-Pasifik, ditegakkan dan diperkukuh,  termasuk menghormati kedaulatan undang-undang dan hak asasi manusia."Ini adalah sesuatu yang memberi manfaat kepada satu bilion orang yang tinggal di negara kita – dari Amerika Syarikat dan (Asean). Semasa kita melihat ke seluruh dunia, dengan semua cabaran yang kita hadapi, perkongsian ASEAN-A.S. adalah penting," kata Biden. Sebelum sesi bersama Presiden Biden, pemimpin-peminpin Asean bertemu naib presidennya, Kamala Harris.


Lawatan kerja empat hari ke AS satu kejayaan -Ismail Sabri

(Ismail Sabri berkata lawatannya itu mengukuhkan lagi hubungan Malaysia-AS, dan juga ASEAN-AS)

WASHINGTON, 14 Mei- Perdana Menteri, Datuk Seri Ismail Sabri Yaakob menyifatkan lawatan kerja empat harinya ke Amerika Syarikat (AS) sebagai satu kejayaan.Beliau berkata lawatannya itu mengukuhkan lagi hubungan Malaysia-AS, dan juga ASEAN-AS.“Amerika Syarikat penting kepada Malaysia daripada segi politik dan perdagangan,” katanya kepada media Malaysia di sini pada hari terakhir lawatannya, yang bermula Selasa (Rabu di Malaysia)AS adalah rakan dagang kedua terbesar, dan keempat terbesar dari segi pelaburan di Malaysia,” tambahnya.Di hari terakhir lawatan, Perdana Menteri berkata, Amerika Syarikat penting kepada Malaysia daripada segi politik dan perdagangan.Tambahnya, AS adalah rakan dagang kedua terbesar, dan keempat terbesar dari segi pelaburan di Malaysia.Menurutnya lagi, mesyuarat dengan pemimpin-pemimpin AS serta peneraju industri negara itu telah meningkatkan lagi hubungan berkenaan.

(Ismail Sabri menyifatkan lawatan kerja empat harinya ke Amerika Syarikat (AS) sebagai satu kejayaan/ FOTO BERNAMA)

Ismail Sabri berkata perjumpaan dengan pelabur serta peneraju industri Amerika memperlihatkan bahawa terdapat potensi pelaburan yang besar bagi Malaysia pada masa akan datang."Ramai yang berminat. Ada yang berjanji hendak tambah pelaburan dan ada yang hendak membuat pelaburan baharu," katanya.Dalam lawatan kerja itu, perdana menteri menghadiri Sidang Kemuncak Khas ASEAN-AS di sini dan menemui Presiden AS Joe Biden, Naib Presiden Kamala Harris serta lain-lain pemimpin negara-negara ASEAN.Presiden Biden turut menganjurkan majlis makan malam bagi meraikan pemimpin negara-negara ASEAN itu di White House, Khamis.Ismail Sabri turut menghadiri majlis perjumpaan Hari Raya Keluarga Malaysia di sebuah hotel di sini pada hari Rabu (Khamis di Malaysia).


Jenazah Presiden UAE selamat dikebumikan

ABU DHABI, 14 Mei - Jenazah Presiden Emiriyah Arab Bersatu, UAE Sheikh Khalifa Zayed Al Nahyan selamat dikebumikan di tanah perkuburan Al Bateen di Abu Dhabi hari ini.Kerajaan UAE mengumumkan perkabungan rasmi selama 40 hari dengan bendera di seluruh UAE dikibar separuh tiang.Semua kementerian persekutuan dan tempatan serta sektor swasta cuti berkabung selama tiga hari.Solat jenazah Sheikh Khalifa telah dikendalikan oleh bakal pengganti yang juga abangnya Mohamed bin Zayed.

Pemimpin seluruh dunia terutamanya Asia Barat menzahirkan kesedihan atas pemergian Sheikh Mohamed.Negara-negara Teluk yang berjiran, Kuwait, Bahrain dan Oman juga mengumumkan perkabungan rasmi tiga hari.Sheikh Khalifa mula mengambil alih kuasa sebagai presiden kedua UAE dan menjadi pemerintah ke-16 Emirat Abu Dhabi pada 2004, menggantikan mendiang bapanya Sheikh Zayed bin Sultan Al Nahyan.-AFP


Bendera peribadi Agong dikibar separuh tiang lima hari

KUALA LUMPUR, 14 Mei - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan supaya bendera peribadi Baginda dikibarkan secara separuh tiang di Istana Negara selama lima hari berturut-turut bermula Sabtu.Menurut Datuk Pengelola Bijaya Diraja Istana Negara, Datuk Ahmad Fadil Shamduddin ia sebagai tanda berkabung Seri Paduka atas kemangkatan Presiden Emiriah Arab Bersatu (UAE) dan juga Pemerintah Abu Dhabi, Sheikh Khalifa bin Zayed Al Nahyan, pada Jumaat.Beliau berkata, Al-Sultan Abdullah juga menitahkan Majlis Agama Islam Wilayah Persekutuan (MAIWP) dan Jabatan Kemajuan Islam Malaysia (Jakim) agar mengadakan majlis bacaan Yasin dan tahlil di masjid-masjid di Wilayah Persekutuan selama tiga hari bermula hari ini untuk dihadiahkan kepada Almarhum Sheikh Khalifa.

"Seri Paduka turut mengajak rakyat bersama-sama mendoakan agar roh Almarhum dicucuri rahmat Allah SWT dan ditempatkan bersama mereka yang beriman dan beramal soleh," katanya dalam kenyataan.Ahmad Fadil berkata, Al-Sultan Abdullah telah menghubungi Putera Mahkota Abu Dhabi Sheikh Mohamed bin Zayed Al Nahyan semalam untuk menzahirkan ucapan takziah secara peribadi kepada Putera Mahkota itu dan seluruh keluarga.Al-Sultan Abdullah dan Sheikh Mohamed adalah rakan kolej di Akademi Tentera Diraja Sandhurst, United Kingdom pada tahun 1978 serta 1979, dan persahabatan akrab kedua-dua pemimpin kekal hingga sekarang.Di samping itu, Malaysia dan UAE mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.Ahmad Fadil berkata, Seri Paduka berkenan berangkat ke Abu Dhabi esok (15 Mei) untuk bersama dengan ketua-ketua negara dan kerajaan lain untuk memberi penghormatan terakhir kepada Almarhum.


Bomba Selangor terima 38 panggilan cubaan bunuh diri sejak Januari

SHAH ALAM, 14 Mei- Sebanyak 38 panggilan berhubung kes cubaan bunuh diri diterima Jabatan Bomba dan Penyelamat Malaysia, JBPM Negeri Selangor sejak 1 Januari hingga 12 Mei lalu.  Daripada jumlah itu, 32 kes berjaya diselamatkan, manakala enam lagi kes menyaksikan individu terlibat gagal diselamatkan dan meninggal dunia di tempat kejadian. Menurut Pengarah Bomba Selangor, Norazam Khamis, pihaknya memandang serius dengan kekerapan panggilan berkenaan cubaan bunuh diri yang disifatkan agak tinggi, menjangkau hampir setiap minggu.

"Antara faktor cubaan bunuh diri ini melibatkan masalah putus cinta, keduanya tekanan perasaan disebabkan masalah kesihatan mental, dan yang ketiga berkaitan faktor kewangan,"Ini menjadi solusi terakhir mereka dengan bertindak membunuh diri bagi menyelesaikan masalah," jelasnya kepada pemberita selepas majlis Jalinan Mesra Aidilfitri JBPM Negeri Selangor di Shah Alam.Mengulas mengenai Monsun Barat Daya yang dijangka melanda negara dari 5 Mei hingga September ini, beliau berkata pihaknya kini sedang giat melakukan pemantauan di kawasan titik panas pembakaran terbuka sekitar Selangor dalam menghadapi sebarang kemungkinan.


Tiga jenazah mangsa kemalangan di Lebuhraya Utara Selatan disembahyangkan di Masjid Raja Permaisuri Bainun

KUALA KANSGAR, 14 Mei- Tiga jenazah pelajar yang rentung dalam kemalangan di Lebuhraya Utara Selatan arah utara pada tengah malam Rabu, dibawa ke Masjid Raja Permaisuri Bainun Universiti Sultan Azlan Shah (USAS) selepas proses pengecaman selesai.Jenazah Muhammad Nasrun Aidol Munir Akbar, 22 tahun , Muhammad Nabil Haikal Muhammad Fariz, 19 tahun dan Iqbal Hasnun Halimi, 23 tahun, dibawa ke masjid berkenaan pada kira-kira pukul 11.15 malam tadi, disambut oleh ratusan pelajar dan jemaah yang hadir.Suasana hiba menyelubungi pekarangan masjid apabila jenazah dibawa untuk disembahyangkan dan jemaah yang hadir mengerumuni jenazah bagi menatap mereka buat kali terakhir.

(Jenazah Muhammad Nasrun Aidol Munir Akbar, 22 tahun , Muhammad Nabil Haikal Muhammad Fariz, 19 tahun dan Iqbal Hasnun Halimi, 23 tahun disembahyangkan di Masjid Raja Permaisuri Bainun USAS pada jam 11.14 malam -BERNAMA)

Jenazah Muhammad Nasrun, dibawa ke Kuala Kubu Bharu di Selangor manakala jenazah Muhammad Nabil Haikal, pula dibawa ke Mantin, Negeri Sembilan untuk dikebumikan selepas subuh.Sementara itu, jenazah Iqbal Hasnun, dibawa pulang untuk dikebumikan sebaik tiba di Senai, Johor.Pengarah Hospital Taiping Dr Hajah Narimah Yusof dalam satu kenyataan memaklumkan bedah siasat yang dijalankan bersama pasukan Jabatan Perubatan Forensik Hospital Taiping dan Unit Forensik Odontologi Hospital Kuala Lumpur mengambil masa kurang 24 jam untuk mengenal pasti ketiga-tiga mangsa berkenaan.


6,748 kes HFMD di Selangor

SHAH ALAM, 13 Mei - Sebanyak 6,748 kes Penyakit Tangan, Kaki dan Mulut (HFMD) dilaporkan di seluruh negeri Selangor, dengan bilangan kes mingguan melebihi paras amaran setakat 7 Mei lepas.Pengarah Kesihatan Negeri Datuk Dr Sha’ari Ngadiman berkata daripada bilangan tersebut, 400 daripadanya dimasukkan ke hospital bagi tujuan pemantauan lanjut, manalaka selebihnya menerima rawatan pesakit luar. "Sebanyak 118 kluster HFMD dilaporkan dengan 95 peratus daripadanya melibatkan kluster di taska atau tadika serta pusat jagaan harian. Tiada kematian dilaporkan", katanya dalam satu kenyataan yang dimuat naik di Facebook rasmi Jabatan Kesihatan Negeri Selangor, hari ini.

(Selangor mencatatkan 6,748 kes HFMD, kes mingguan melebihi paras amaran setakat 7 Mei lepas)

Beliau berkata trend peningkatan penyakit tersebut di Selangor terutamanya dalam kalangan kanak-kanak di bawah usia tujuh tahun sejak awal tahun ini.

"Sebanyak 33 peratus kes jangkitan berpunca daripada coxsackie virus A16 dan 22 peratus daripada enterovirus 71,manakala selebihnya jenis virus lain.Jelasnya, pada minggu epid ke-18 (ME 18) tahun ini, sebanyak 525 kes telah dilaporkan, namun menurun sebanyak 40 peratus berbanding ME sebelumnya.“Penurunan ini dipercayai berlaku berikutan cuti perayaan Aidilfitri dan kebanyakan pusat jagaan serta institusi pendidikan ditutup sepanjang tempoh berkenaan. "Pada masa yang sama, tiada kluster HFMD dilapor semasa tempoh tersebut,” katanya.


ASEAN perlu disokong selepas terkesan teruk akibat pandemik global - PM

WASHINGTON, 13 Mei - Tiga perkara utama dibangkitkan Malaysia bagi menyokong negara-negara ASEAN yang terkesan teruk akibat pandemik global yang melanda dunia.Perdana Menteri, Datuk Seri Ismail Sabri Yaakob yang mewakili pemimpin-pemimpin ASEAN berkata tiga perkara tersebut iaitu Kerjasama ekonomi, pelaburan dan rantaian bekalan, serta pembangunan lestari. "Instrumen dasar yang kukuh seperti insentif cukai, pakej bantuan khas dan langkahpemudah cara untuk kelancaran rantaian bekalan, adalah lebih penting berbanding sebelum ini untuk menyokong perniagaan dalam menghadapi ketidaktentuan dan mempercepat proses kembali kepada keadaan normal sebelum pandemik."Dalam hal ini, ASEAN komited untuk terus memudahkan operasi perniagaan di rantau ini untuk manfaat semua," katanya.Perkara tersebut diketengahkan dalam sesi tertutup bersama Majlis Perniagaan Amerika Syarikat-Asean yang dihadiri Setiausaha Perdagangan Amerika Syarikat Gina Raimondo dan Wakil Perdagangan Katherine Tai.

Tambah Ismail, peluang baharu ekonomi digital harus dieksploitasi, selain memanfaatkan sepenuhnya perjanjian Kerjasama Ekonomi Komprehensif Serantau (RCEP). "ASEAN melihat bahawa RCEP membentangkan alat penting untuk menggiatkan semula perniagaan dan aktiviti ekonomi melalui pengurangan ketara dalam halangan perdagangan di seluruh rantau ini."Selain daripada menambah baik cara menjalankan perniagaan, RCEP akan mencetuskan penciptaan rantaian bekalan serantau baharu selain mengukuhkan rangkaian sedia ada," katanya.Amerika Syarikat adalah rakan kongsi penting bagi ASEAN yang menjadi pelabur langsung asing terbesar, malah, merupakan rakan dagangan kedua terbesar dunia dengan perdagangan dua hala bernilai AS$308.9 bilion pada 2020.  Lebih 6,200 syarikat Amerika beroperasi di ASEAN, majoritinya menggunakan rantau Asia Tenggara sebagai platform pengeluaran untuk mengeksport di rantau tersebut dan di rantau lain.


Banjir Sabah : 6 PPS ditutup, 12 sekolah masih tidak beroperasi

KOTA KINABALU, 13 Mei - Sebanyak enam pusat pemindahan sementara (PPS) mangsa banjir ditutup manakala tujuh lagi PPS masih dibuka pagi ini akibat kejadian banjir berikutan hujan berterusan Isnin lepas di daerah Tenom dan Beaufort.Jawatankuasa Pengurusan Bencana Negeri Sabah dalam kenyataan memberitahu kesemua enam PPS ditutup itu di Tenom, manakala sebanyak lima PPS masih dibuka di daerah itu yang menempatkan 355 mangsa daripada 228 keluarga, dan dua PPS di Beaufort menempatkan 352 mangsa daripada 95 keluarga.Keseluruhan mangsa banjir menurun pagi ini kepada 707 mangsa daripada 323 keluarga, berbanding 1,433 orang daripada 554 keluarga pada petang semalam, menurut kenyataan itu.

(Jambatan Sungai Walianan dekat Kampung Nahaba kira-kira 13 KM dari Kota Belud runtuh berikutan kejadian banjir/BERNAMA)

Sementara itu, Pengarah Pendidikan Sabah Datuk Dr Mistirine Radin berkata sebanyak 12 sekolah di daerah Beaufort dan Tenom melibatkan 1,915 pelajar, masih ditutup pagi ini berikutan kejadian banjir itu.Menerusi kenyataan, beliau berkata daripada jumlah itu sebanyak sembilan sekolah di Beaufort melibatkan 1,338 pelajar, manakala tiga sekolah lagi di Tenom membabitkan 577 pelajar.Katanya, sekolah masih dilimpahi air banjir, berlumpur dan sedang dibersihkan merupakan sebab sekolah berkenaan masih tidak beroperasi, malah beberapa sekolah antaranya Sekolah Kebangsaan (SK) Jabang dan SK Pintas di Beaufort terputus hubungan kerana laluan tidak boleh dilalui kenderaan ringan.Sekolah ditutup di Beaufort melibatkan Sekolah Jenis Kebangsaan Cina (SJKC) Lian Hwa, SK Lago, SK Bangkalalak, SK Garama, SK Mempagar, SK Suasa, SK Lupak, SK Jabang dan SK Pintas manakala di Tenom melibatkan SK Gumisi, SK Ladang Sapong dan SK Nubai, katanya.Pada Rabu lepas, sebanyak 24 sekolah di dua daerah itu ditutup akibat bencana banjir, melibatkan 17 sekolah di Beaufort dan tujuh sekolah lagi di Tenom.Dalam pada itu, Jabatan Kerja Raya Sabah dalam kenyataan memberitahu dua jalan di daerah Kota Belud terjejas akibat banjir iaitu Km 78.8 Jalan Kota Kinabalu-Kudat di Kampung Linau dan Km 100 Jalan Kota Kinabalu-Kudat di Kampung Timbang.Jalan di Km 78.8 tidak boleh dilalui apa-apa kenderaan dan pengguna jalan raya dinasihatkan menggunakan jalan alternatif iaitu Jalan Sangkir 2, manakala Km 100 tidak boleh dilalui kenderaan kecil, menurut kenyataan itu.Kerja membina laluan sementara bagi Km 36.2 Jalan Tenom-Kuala Tomani yang runtuh pada Selasa lepas telah siap dan boleh dilalui kenderaan.- BERNAMA


Kenyataan Wawasan Bersama tingkatkan perkongsian ASEAN-AS

WASHINGTON, 13 Mei - Perdana Menteri Datuk Seri Ismail Sabri Yaakob dan pemimpin-pemimpin ASEAN lain menghadiri majlis makan malam anjuran Presiden Amerika Syarikat, Joe Biden di White House di sini. Majlis itu bersempena Sidang Kemuncak Khas AS-ASEAN yang diadakan buat kali kedua sejak 2016.

(Perdana Menteri Malaysia Datuk Seri Ismail Sabri Yaakob bertemu dengan Presiden Amerika Syarikat (AS) Joe Biden di  White House/BERNAMA)

Setibanya di White House, kesemua pemimpin berkumpul untuk sesi bergambar.  Lapan negara termasuk Malaysia, diwakili ketua kerajaan masing-masing.  Filipina yang sedang mengadakan pilihan raya umum diwakili Setiausaha Luarnya Teodoro Locsin Jr.  Manakala, pemimpin junta Myanmar Min Aung Hlaing tidak diundang.  Sidang kemuncak khas kali ini seiring ulang tahun ke-45 hubungan dialog ASEAN-AS.  Pentadbiran Biden meletakkan salah satu keutamaannya untuk berkhidmat sebagai rakan kongsi yang kukuh dan boleh dipercayai di Asia Tenggara.  Pada Sidang Kemuncak ASEAN-AS yang diadakan secara maya pada Oktober tahun lalu, Biden mengumumkan inisiatif bernilai AS$102 juta bagi mengembangkan penglibatannya dengan ASEAN.  Esok, kesemua pemimpin akan mengadakan perbincangan dengan Presiden Biden dan Naib Presiden Kamala Harris di Jabatan Negara AS.  Kenyataan Wawasan Bersama yang akan dikeluarkan pada akhir persidangan bakal menekankan komitmen dan aspirasi untuk meningkatkan perkongsian ASEAN-AS.


Pelaburan AS dialu-alukan: Tumpu ekonomi digital dan teknologi hijau

WASHINGTON D.C, 13 Mei- Malaysia menjemput syarikat-syarikat besar (Fortune 500) dari Amerika untuk melabur dan meningkatkan pelaburan dalam negara. Perdana Menteri Datuk Seri Ismail Sabri Yaakob berkata, ini terutamanya dalam bidang pendigitalan, pembangunan bakat serta Tadbir urus alam sekitar, sosial dan korporat (ESG).Perdana Menteri menyatakan hasrat itu pada pertemuan bersama Presiden dan Ketua Pegawai Eksekutif Majlis Perniagaan Amerika Syarikat-Asean (US-ABC) Ted Osius, di sebuah hotel di sini. US-ABC yang diasaskan pada 1984 mewakili 170 perniagaan Amerika terbesar di Asia Tenggara. Menerusi perbincangan itu, Perdana Menteri menekankan Malaysia menerusi Kementerian Perdagangan Antarabangsa dan Industri, boleh membantu menarik pelaburan baharu dari Amerika Syarikat. Perdana Menteri turut menjelaskan, Kuala Lumpur, kini memberi fokus kepada pembangunan ekonomi digital dan teknologi hijau terutamanya membabitkan kereta elektrik.  Malaysia juga akan terus menjadi ekonomi terbuka dengan dasar pro-perniagaan dan pragmatik yang menyokong iklim pelaburan. Malaysia telah mengesahkan perkongsian komprehensif ekonomi serantau (RCEP) bagi menggiatkan semula aktiviti perniagaan domestik dan antarabangsa.  Menurut Ismail Sabri, beliau akan menggalakkan perniagaan Amerika Syarikat untuk memanfaatkan peluang pelaburan luas yang dibentangkan menerusi perjanjian perdagangan mega tersebut.

(Ismail Sabri (tengah) berbincang dengan Presiden dan Ketua Pegawai Eksekutif Majlis Perniagaan Amerika Syarikat-Asean (US-ABC) Ted Osius (dua dari kanan) pada Rabu (Khamis di Malaysia)

Perdana Menteri Malaysia, yang tiba di sini pada Rabu, dalam lawatan kerja selama empat hari ke Amerika Syarikat.Pegawai-pegawai kanan itu termasuk Presiden Boeing untuk Asia Tenggara Alexander Feldman, Ketua Dasar Persekutuan Tesla Hasan Nazar, Naib Presiden Korporat Hal Ehwal Awam Micron Courtney Geduldig.Presiden bagi Asia Pasifik, Jepun dan China di Cisco Dave West, Naib Presiden Hal Ehwal Kerajaan dan Dasar Awam Google Karan Bhatia serta Naib Presiden dan Ketua Perhubungan Kerajaan Global Texas Instrument Steve Bonner.Turut hadir Menteri Kanan Perdagangan Antarabangsa dan Industri Datuk Seri Azmin Ali serta Menteri Luar Datuk Seri Saifuddin Abdullah.Antara lain, beliau menyaksikan pertukaran Memorandum Persefahaman antara Perbadanan Pembangunan Sumber Manusia (HRD Corp) Malaysia dan tiga entiti Amerika, iaitu World Innovation, Technology and Services Alliance (WITSA), Accenture PLC dan Human Resource Certification Institute (HRCI).Perdana Menteri turut menyaksikan penyerahan Surat Niat (LoI) oleh MyDigital Corporation Malaysia kepada empat syarikat Amerika iaitu Cisco Systems Inc; Intel Corporation; Microsoft Corporation dan Micron Technology Inc serta penyerahan surat kelulusan daripada Lembaga Pembangunan Pelaburan Malaysia (MIDA) kepada Advanced Micro Devices Inc untuk pengembangan syarikat itu di Malaysia.


AirAsia tambah pesawat menjelang Julai - Nanta

KUALA LUMPUR, 12 Mei- Syarikat penerbangan AirAsia akan menambah pesawat secara berperingkat menjelang Julai ini bagi menampung permintaan penumpang, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi.Beliau berkata komitmen itu diberikan semasa pertemuan antara pihaknya bersama AirAsia hari ini yang disertai Pengerusi Eksekutif Kumpulan AirAsia Datuk Kamarudin Meranun, Ketua Pegawai Eksekutif AirAsia Berhad Riad Asmat, Ketua Setiausaha KPDNHEP Azman Mohd Yusof dan Timbalan Ketua Setiausaha (Pendayaupayaan Pengguna) KPDNHEP Datin Roszanina Wahab.Menurut Nanta, menerusi penerangan teknikal dan justifikasi rentetan isu kelewatan rangkaian penerbangan AirAsia baru-baru ini, pihak syarikat telah memaklumkan usaha mitigasi bagi mengelak kejadian tersebut berulang."Ia merangkumi penambahan pesawat secara berperingkat (berbanding 40 ketika ini) bagi menampung permintaan, terdekat menjelang Julai dan aduan pelanggan akan diselesaikan menerusi empat saluran AirAsia,” kata Nanta menerusi catatan di laman Facebook rasmi beliau hari ini. Selain itu, Nanta berkata AirAsia Berhad (bukan AirAsia X) memberi pulangan wang kepada penumpang tanpa sebarang isu.

Menurut Nanta, AirAsia juga bersetuju untuk memberi kerjasama berkaitan isu pengguna dan pihak kementerian akan terus mengadakan libat urus dari semasa ke semasa.Sebelum ini, Nanta berkata empat punca kelewatan penerbangan AirAsia disebabkan jumlah pesawat yang terhad, kekangan operasi dan kawal selia, isu teknikal yang turut terkait dengan ‘pintasan burung’ pada enjin pesawat serta panahan kilat terhadap pesawat selain keadaan cuaca.


Ismail Sabri bertemu Biden

WASHINGTON D.C, 13 Mei- Perdana Menteri Datuk Seri Ismail Sabri Yaakob menyertai pemimpin Asean lain di White House, di sini, menghadiri jemputan Majlis Makan Malam Presiden Joe Biden pada Khamis (Jumaat di Malaysia).Presiden Biden mengadakan pertemuan dengan para pemimpin ASEAN untuk Sidang Kemuncak Khas ASEAN-AS selama dua hari bermula Khamis, sempena sidang kemuncak itu yang diadakan untuk kali kedua sejak 2016.  Setibanya di White House, ke semua pemimpin berkumpul untuk sesi bergambar berkumpulan di perkarangan bangunan berkenaan. Mereka kemudiannya menghadiri majlis makan malam yang dihoskan Presiden Biden di White House.Sidang kemuncak khas dengan pemimpin negara Asia Tenggara itu kali kedua dianjurkan oleh Presiden AS.Pada Februari 2016, Presiden ketika itu, Barack Obama mengalu-alukan pemimpin ASEAN di Sunnylands, California.Pemimpin ASEAN lain yang menghadiri pertemuan kali ini ialah Sultan Brunei Sultan Hassanal Bolkiah, Presiden Indonesia Joko Widodo, Perdana Menteri Singapura Lee Hsien Loong dan Perdana Menteri Kemboja Hun Sen.

(Ismail Sabri bertemu Presiden AS, Joe Biden di White House/FOTO BERNAMA)

Sidang kemuncak khas kali ini seiring ulang tahun ke-45 hubungan dialog ASEAN dan Amerika Syarikat.  Esok, ke semua pemimpin akan mengadakan perbincangan dengan Presiden Biden dan Naib Presiden Kamala Harris di Jabatan Negara Amerika Syarikat.  Mereka dijangka mengetengahkan perkara berkepentingan di rantau Asia Tenggara melibatkan soal perdagangan, ekonomi dan teknologi.  Kenyataan Wawasan Bersama yang akan dikeluarkan pada akhir persidangan bakal menekankan komitmen dan aspirasi untuk meningkatkan perkongsian ASEAN-Amerika Syarikat.


Pelanggan pub, kelab malam perlu jalani ujian RTK-Ag sebelum masuk premis

PUTRAJAYA, 12 Mei- Pelanggan pub dan kelab malam berlesen perlu menjalani ujian pantas antigen (RTK-Ag) COVID-19 kendiri dalam tempoh 24 jam sebelum memasuki premis bermula 15 Mei ini.Jika pelanggan tidak menjalani ujian berkenaan, pihak premis boleh menjalankan ujian RTK-Ag kendiri ke atas pelanggan dan perlu memastikan keputusan ujian COVID-19 pelanggan adalah terkini dan berstatus negatif.Ia antara garis panduan yang disenaraikan di bawah Protokol Operasi Pub dan Kelab Malam Berlesen berkuat kuasa Sabtu ini (14 Mei) yang dikeluarkan Kementerian Perumahan dan Kerajaan Tempatan (KPKT).KPKT dalam kenyataan hari ini memaklumkan protokol berkenaan telah dimuat naik di laman sesawang Majlis Keselamatan Negara (MKN) https://asset.mkn.gov.my/web/wp-content/uploads/sites/3/2019/08/SOP-Kelab-Malam-kuatkuasa-14-Mei-2022.pdf.Menteri Kesihatan Khairy Jamaluddin sebelum ini dilaporkan berkata senarai negatif di bawah prosedur operasi standard (SOP) MKN akan digugurkan mulai 15 Mei ini dan kelab malam merupakan satu-satunya perniagaan di bawah senarai negatif yang dihentikan operasinya sejak permulaan pandemik pada Mac 2020.Menurut KPKT, protokol pengoperasian pub dan kelab malam berlesen dikeluarkan sebagai rujukan kepada semua pemain industri berkaitan setelah mendapat pandangan daripada Kementerian Kesihatan (KKM).Protokol tersebut mengambil kira faktor risiko penularan jangkitan COVID-19 yang tinggi di pub dan kelab malam memandangkan premis berkenaan adalah ruang tertutup dengan ventilasi yang tidak mencukupi, penjarakan fizikal yang sukar dipatuhi dan tidak dapat mengamalkan pemakaian pelitup muka sepenuhnya.

Mengikut protokol itu, pelanggan perlu sentiasa memakai pelitup muka semasa berada dalam premis kecuali semasa aktiviti makan, minum dan menari.Kapasiti premis yang dibenarkan adalah 100% termasuk ruang tari, manakala waktu operasi adalah mengikut syarat lesen dan permit pihak berkuasa tempatan."KPKT menyeru semua pemain industri pub dan kelab malam berlesen dapat mematuhi perkara penting yang telah digariskan dalam protokol tersebut bagi mengekang penularan kes positif COVID-19 dalam fasa transisi ke fasa endemik ini," menurut kenyataan itu.


PM rai Aidilfitri bersama Keluarga Malaysia di Washington

WASHINGTON, 12 Mei - Sempena kehadirannya di sini, Perdana Menteri Datuk Sri Ismail Sabri Yaakob menyertai hampir 200 rakyat Malaysia pada jamuan hari raya Aidilfitri Keluarga Malaysia.  Majlis tersebut turut disertai oleh beberapa individu warganegara yang kini menetap di New York.  Tampil segak memakai pakaian tradisional masing-masing, tetamu dihidangkan dengan pelbagai juadah termasuk kuih muih yang sinonim dengan sambutan Aidilfitri.  Pada jamuan tersebut Perdana Menteri sempat meluangkan masa menemui dan berbual dengan para tetamu.  Ismail Sabri kini berada di Washington untuk lawatan rasmi empat hari sempena Sidang Kemuncak Khas Amerika Syarikat-ASEAN.

(Ismail Sabri bersama Keluarga Malaysia di Washington rai Aidilfitri)

Beliau akan menghadiri majlis makan malam yang dianjurkan Presiden Joe Biden di White House. Ini diikuti dengan beberapa siri perbincangan di Jabatan Negara Amerika Syarikat pada Jumaat.  Sidang kemuncak khas berkenaan seiring ulang tahun ke-45 hubungan dialog ASEAN dan Amerika Syarikat.Ismail Sabri turut mengadakan perbincangan berasingan bersama Penyelaras Hal Ehwal Indo-Pasifik Majlis Keselamatan Negara Amerika Syarikat, Dr KurtM. Campbell.  Katanya, beliau memberitahu Dr Campbell bahawa semua negara anggota ASEAN harus terlibat dengan cadangan inisiatif Rangka Kerja Ekonomi Indo-pasifik (I-PEF) yang diketuai Amerika Syarikat.  Ketika ini beberapa negara daripada kumpulan itu tidak berada dalam inisiatif perdagangan dan ekonomi utama untuk rantau Indo-Pasifik.  Malaysia berpandangan semua negara ASEAN perlu dilibatkan.  Justeru Kuala Lumpur pada dasarnya bersetuju menyertai I-PEF.  Dalam pada itu perjumpaan dengan Setiausaha Agung Perikatan Teknologi dan Perkhidmatan Maklumat Dunia (WITSA) Dr James H. Poisant turut berlangsung.  WITSA akan menganjurkan persidangan IT terbesar dunia, Kongres Dunia mengenai Teknologi Maklumat, di Pulau Pinang pada September.  Mengulas mengenainya Ismail Sabri berharap, kongres tersebut akan memberi manfaat teknologi kepada rakyat Malaysia.  Kongres antara lain, akan dihadiri oleh penceramah daripada agensi angkasa lepas Amerika (NASA).


Masalah kutipan sampah di Manjoi dan Meru, Ipoh dijangka selesai esok

IPOH, 12 Mei - Masalah kutipan sampah tertunggak di Manjoi dan Meru, Ipoh dijangka selesai esok.  MajuPerak Utilities Management Sdn Bhd (MUMSB) menerusi satu kenyataan berkata, sehingga kini pihaknya telah menyelesaikan 90 peratus masalah tersebut dengan menyediakan pasukan tambahan daripada kawasan lain.

(Masalah kutipan sampah tertunggak di Manjoi dan Meru, Ipoh dijangka selesai esok)

Jelasnya, sebanyak 19 buah lori sampah telah digerakkan melibatkan 102 orang pekerja.  Pihak MUMSB juga telah menyediakan pasukan peronda tambahan, 5 buah lori serta 29 pekerja bertujuan menyelesaikan aduan daripada penduduk.  Berikutan itu, operasi kutipan sampah domestik dijangka kembali normal dan mengikut jadual yang ditetapkan pada hari Jumaat.  Selasa lalu, Datuk Bandar Ipoh, Datuk Rumaizi Baharin berkata, isu kutipan sampah tertunggak dikatakan berpunca daripada masalah kekurangan pekerja oleh pihak kontraktor yang dilantik.  Gangguan turut berpunca daripada peningkatan sampah sebanyak tiga kali ganda disebabkan hari raya dan penganjuran rumah terbuka.


437 saman dikenakan sepanjang Ops HRA di Kedah

ALOR SETAR, 12 Mei - Sebanyak 437 tindakan saman dikenakan kepada pengguna jalanraya sepanjang Ops Sempena Perayaan Hari raya Aidilfitri (Ops HRA) 2022 Jabatan Pengangkutan Jalan JPJ (JPJ) Kedah. Pengarah JPJ Kedah, Abdul Rahman Emang Anyie berkata saman yang dikeluarkan melibatkan 368 buah kenderaan termasuk 154 buah motosikal, 102 buah kenderaan persedirian, 12 buah bas, 59 kenderaan barangan dan sebuah teksi.Saman tersebut dikenakan kerana pelbagai kesalahan. Lima kesalahan lalulintas utama yang dikenakan saman ialah memandu di lorong kecemasan, menggunakan telefon bimbit semasa memandu, gagal patuhi isyarat lampu merah, memandu melebihi had laju dan memotong barisan.

(Pengarah JPJ Kedah, Abdul Rahman Emang Anyie)

"Ada kesalahan lain yang kita fokus juga iaitu muatan bahaya, membawa lebih muatan, tidak memakai tali pinggang keledar dan satu lagi memotong dua garisan, garisan berkembar, itu antara fokus kita", katanya pada media di sini.Sepanjang Ops tersebut, 3 bas diambil tindakan melibatkan pemeriksaan teknikal termasuk lampu bas dan buku log.Op HRA bermula 29 April dan berakhir 8 Mei lalu.Menurutnya operasi yang dilakukan merupakan usaha JPJ dalam meningkatkan kesedaran orang ramai mengenai kepentingan mematuhi peraturan dan undang-undang jalanraya.


Malaysia tekankan Kepaksian ASEAN dengan AS - Saifuddin

WASHINGTON, 11 Mei - Malaysia akan menekankan ‘Kepaksian ASEAN’ dalam hubungan dengan Amerika Syarikat (AS).  Sebarang isu yang bakal dibincangkan pada Sidang Kemuncak Khas AS-ASEAN akan dilihat dari sudut pandang negara anggota.  Menteri Luar, Datuk Seri Saifuddin Abdullah turut menyifatkan Sidang Kemuncak khas kali ini sebagai menarik kerana ia berlaku dalam suasana pentabiran Presiden Joe Biden yang mengutarakan beberapa perkara baharu.  Hubungan perdagangan serta keselamatan serantau akan diberi fokus apabila Biden menjadi tuan rumah kepada pemimpin ASEAN pada 12 dan 13 Mei ini.  Meski tidak menjadi agenda utama Malaysia, konflik Rusia-Ukraine dijangka turut mendapat perhatian.

(Menteri Luar, Datuk Seri Saifuddin Abdullah)

Sidang kemuncak itu juga menawarkan peluang kritikal kepada Presiden Biden untuk merangka hala tuju baharu bagi strategi pelbagai hala yang lebih berkesan dalam menangani krisis politik di Myanmar.  "Jadi kita lihat bahawa ada perkembangan baru di pihak AS, ASEAN perlu perihatin terhadap perkara-perkara tersebut, sebab itu saya jangka Perdana Menteri (Datuk Seri Ismail Sabri Yaakob) antara lain akan menekankan 'ASEAN Centrality' (Kepaksian ASEAN) dari segi hubungan ASEAN-AS.""AS boleh tukar dasar, boleh tukar pentadbiran dan kita hormati mereka dari segi itu namun Malaysia seperti mana biasa kita dengan pendirian 'ASEAN Centrality' itu, maknanya boleh bincang isu ekonomi, isu geo politik tetapi kita akan melihat dari sudut pandang kita dan dari sudut pandang ASEAN," kata beliau kepada media Malaysia, di sini. Sidang Kemuncak Khas kali ini adalah yang kedua sejak tahun 2016, dan bakal menyaksikan pembabitan lapan daripada 10 pemimpin ASEAN.  Presiden Filipina, Rodrigo Duterte akan melepaskan jawatan pada bulan Jun, manakala pemimpin junta Myanmar, Min Aung Hlaing tidak menerima jemputan.


Perintah berkurung di ESSZone dilanjut sehingga 25 Mei

LAHAD DATU 10 Mei - Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir esok dilanjutkan sehingga 25 Mei ini. Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan serta Beluran.“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan hari ini.Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan serta pelancong asing yang melawat pulau peranginan.“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.Idris berkata perintah berkurung itu juga, akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk maritim, dengan kehadiran pasukan keselamatan.Dalam pada itu, katanya semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu.

(Pesuruhjaya Polis Sabah, Datuk Idris Abdullah)


Pameran Tenun Pahang Diraja 'Menyulam Harapan' tampil julung kali di Minggu Kraf London

LONDON, 9 Mei- Buat julung kalinya keindahan Tenun Pahang Diraja dipamerkan kepada dunia di Minggu Kraf London (LCW), yang berlangsung dari Isnin hingga 15 Mei.Malaysia adalah salah sebuah daripada dua negara terpilih untuk menjayakan Pavilion Negara, yang ditampilkan bagi mengukuhkan festival itu sebagai platform berkongsi perspektif global, dan menyerlahkan perhatian terhadap London sebagai hab antarabangsa untuk mempertemukan pembuat dan kreativiti cemerlang dari seluruh dunia.Satu lagi Pavilion Negara adalah Norway.Dengan diterajui Raja Permaisuri Agong Tunku Hajah Azizah Aminah Maimunah Iskandariah, pameran itu mengetengahkan program tenunan dari penjara, yang menampilkan tenunan tradisional lengkap dengan penenun bertugas, fabrik arkib dari Muzium Pahang dan pilihan pakaian Tunku Azizah sendiri, serta koleksi Tenun peribadi.“Semua ini adalah berkaitan menyulam harapan. Kisah ini sendiri adalah mengenai harapan hari ini… kami berharap dapat menghidupkan semula sulaman Tenun Pahang,” titah Seri Paduka Baginda semasa melancarkan Pameran Tenun Pahang Diraja di bangunan Suruhanjaya Tinggi Malaysia di Belgrave Square, di sini.“Harapan saya adalah untuk menghidupkan semula tenunan (Tenun Pahang), dan harapan saya untuk seni tenun bertahan, semuanya bergantung kepada banduan (menerusi program tenunan penjara). Mereka adalah harapan saya untuk kelangsungan seni tenun.Mereka yang menjayakannya, dan kerana mereka, kini terdapat lebih 200 penenun,” titah baginda yang membandingkan 15 penenun lama di Pahang pada 2006.Raja Permaisuri turut memberi penghormatan dan pengiktirafan kepada Kerajaan Malaysia, khususnya Jabatan Penjara, Institut Kraf Negara dan jabatan berkaitan, kerana 'memberi harapan dan peluang kedua' bukan sahaja untuk industri tenunan tertua untuk terus hidup, malah juga untuk membina kehidupan baharu bagi banduan.“Ia salah satu industri tenunan tertua, berusia 1,000 tahun dengan bantuan Jabatan Penjara dan banduan, yang menghasilkan reka bentuk dan menenun.“Senyuman di wajah mereka mencairkan hati saya. Saya melayan mereka seperti kawan. Selain menenun, mereka juga diajar memasak.“Harapan paling besar (mereka) ialah diberi harapan untuk menjadi insan yang lebih baik, yang berkemahiran, dan memulihkan mereka agar dapat kembali kepada masyarakat sebaik sahaja mereka dibebaskan dari penjara,” titah Baginda. Antara orang kenamaan yang hadir di majlis pelancaran hari ini ialah Menteri Luar Datuk Seri Saifuddin Abdullah, Pesuruhjaya Tinggi Malaysia ke United Kingdom Zakri Jaafar, Komisioner Jeneral Jabatan Penjara Datuk Nordin Muhammad, Ketua Pengarah Kraftangan Malaysia Aididah Ibrahim dan Menteri Besar Pahang Datuk Seri Wan Rosdy Wan Ismail.Perdana Menteri Datuk Seri Ismail Sabri Yaakob dijadualkan mengadap Raja Permaisuri dan melawat Pameran Tenun Pahang: Menyulam Harapan LCW, Selasa.Perdana Menteri yang dalam perjalanan ke Washington untuk Sidang Kemuncak ASEAN-Amerika Syarikat, juga dijadualkan menghadiri majlis Hari Raya Aidilfitri Keluarga Malaysia bersama dengan rakyat Malaysia di United Kingdom.

(Raja Permaisuri Agong, Tunku Hajah Azizah Aminah Maimunah Iskandariah berkenan melawat pameran Tenun Pahang Diraja sempena London Craft Week yang berlangsung bermula hari ini sehingga 15 Mei di bangunan Suruhanjaya Tinggi Malaysia di Belgrave Square/FOTO BERNAMA)

Tunku Azizah, yang merupakan penaung Yayasan Tenun Pahang Diraja dalam titahnya menyuarakan rasa cukup teruja terhadap prospek mempamerkan tradisi tenunan Pahang yang berkurun lamanya, disifatkan baginda sebagai “membawa Penjara Penor dan Penjara Bentong (kedua-duanya di Pahang) ke London".Baginda bertitah tenunan itu dibawa baginda dari penjara, kerana baginda mahu dunia tahu mengenai kerja-kerja yang dilakukan mereka."Kita latih mereka (banduan), untuk menyediakan mereka apabila dibebaskan nanti, untuk kelangsungan hidup mereka."Ini adalah sebahagian daripada persediaan kami untuk pembinaan Perkampungan Al-Sultan Abdullah yang akan dibangunkan di Pekan - yakni sebuah pusat tumpuan yang boleh didatangi semua bekas banduan. Kita sediakan bengkel bagi membantu mereka menjual hasil tangan mereka,” titahnya.Selain mempamerkan potongan tekstil hasil tangan banduan kedua-dua penjara berkenaan, pameran itu turut menampilkan fabrik arkib Muzium Pahang dan koleksi baju kurung Riau-Pahang serta 20 helai 'samping'.Bekas banduan Md Ghafawi Mat Said, 52, tampil mempamerkan seni sulaman Tenun Pahang (12 x 3.75 kaki) hiasan dinding Tenun Pahang (hiasan dinding) sepanjang tempoh pameran.Majlis itu dianjurkan oleh Yayasan Tenun Pahang Diraja dengan kerjasama Kementerian Luar, Kementerian Dalam Negeri, Jabatan Penjara, Muzium Pahang dan Kraftangan Malaysia.Semasa festival selama seminggu itu, kira-kira 250 pembuat, pereka, jenama dan galeri yang terkenal dan baru muncul dari seluruh dunia berkumpul untuk mempamerkan produk mereka pada festival tahunan itu, yang diadakan di beberapa venue di sekitar London. -BERNAMA


Kerajaan perkenal perkhidmatan pengkomputeran bersepadu MyGovCloud

PUTRAJAYA, 9 Mei- Perkhidmatan Pusat Data Sektor Awam (PDSA) dinaik taraf kepada perkhidmatan Pengkomputeran Awan (CLOUD) khusus untuk kegunaan seluruh agensi kerajaan.Perkhidmatan bersepadu dikenali sebagai 'Government Hybrid Cloud' (MyGovCloud) diperkenal dengan menggabungkan perkhidmatan MyGovCloud@PDSA dan 'Public Cloud' oleh penyedia perkhidmatan awan (CSP).Perdana Menteri, Datuk Seri Ismail Sabri Yaakob berkata, inisiatif MyGovCloud seiring dengan inisiatif kelima di bawah Teras 1 Rangka Tindakan Ekonomi Digital Malaysia (MyDigital) yang menyasarkan 80 peratus penggunaan storan Pengkomputeran Awan merentas sektor awam tahun ini."Ia bertujuan memacu transformasi digital sektor awam secara holisitk yang dapat merangsang pertumbuhan ekonomi digital dan agenda pendigitalan ke seluruh negara.Pemilihan CSP dibuat selepas syarikat penyedia perkhidmatan dari dalam dan luar negara mengemukakan cadangan (RFP) sebelum penilaian dibuat secara telus melibatkan pelbagai pihak, dan hasil penilaian tersebut, kerajaan bersetuju melantik empat syarikat panel CSP bagi menyediakan perkhidmatan CLOUD yang terbaik, selamat dan terjamin," katanya menerusi kenyataan yang dikeluarkan sempena majlis pemeteraian CFA dan pengenalan perkhidmatan MyGovCloud di Putrajaya.

(Datuk Seri Ismail Sabri pada majlis pemeteraian CFA dan pengenalan perkhidmatan MyGovCloud di Putrajaya)

Jelas beliau, empat syarikat CSP berkenaan ialah Amazon Web Services Malaysia Sdn Bhd, Google Cloud Malaysia Sdn Bhd, Microsoft (Malaysia) Sdn Bhd dan Telekom Malaysia Bhd.Empat syarikat Pembekal Perkhidmatan Terurus (MSP) pula terdiri daripada Cloud Connect Sdn Bhd, Enfrasys Solutions Sdn Bhd, Radmik Solutions Sdn Bhd dan Awantec System Sdn Bhd.Datuk Seri Ismail Sabri juga berkata, penglibatan CSP dan MSP itu dijangka membuka potensi pelaburan dalam negara bernilai RM12 bilion hingga RM15 bilion menjelang 2025."Pelaburan ini akan menjadi ‘tulang belakang’ kepada pembentukan sebuah ekosistem digital yang mampan untuk mencapai pertumbuhan ekonomi yang lestari, sekali gus bakal menjadikan Malaysia sebagai hab digital utama di rantau ASEAN," katanya.Perdana Menteri menjelaskan, inisiatif MyGovCloud diyakini dapat melahirkan lebih ramai pakar pengkomputeran awan menerusi latihan berterusan dan program pensijilan yang disediakan oleh CSP dan MSP, serta dapat meningkatkan kompetensi dan keupayaan penjawat awam seiring dengan keperluan dan teknologi semasa.


Lebih 26% kanak-kanak di Malaysia lengkap vaksinasi COVID-19

KUALA LUMPUR, 9 Mei- Sejumlah 929,427 atau 26.2% kanak-kanak berumur lima hingga 11 tahun di Malaysia lengkap menerima vaksin di bawah Program Imunisasi COVID-19 Kebangsaan untuk Kanak-Kanak (PICKids) setakat semalam.Menurut laman web COVIDNOW, sebanyak 1,553,175 atau 43.8% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,897,493 atau 93.1% telah lengkap vaksinasi manakala 2,994,981 atau 96.2% menerima sekurang-kurangnya satu dos vaksin.Sementara itu, bagi golongan dewasa, sejumlah 16,043,079 atau 68.2% telah menerima dos penggalak manakala 22,968,088 atau 97.6%s telah lengkap dua dos dan 23,244,086 atau 98.8% menerima sekurang-kurangnya satu dos vaksin COVID-19.Semalam, sebanyak 26,584 dos telah diberikan melibatkan 7,266 dos pertama, 17,896 dos kedua dan 1,422 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 70,416,939.Sementara itu, menurut portal GitHub Kementerian Kesihatan (KKM), sebanyak empat kes kematian akibat COVID-19 direkodkan semalam dengan dua kes dilaporkan di Selangor dan satu kes masing-masing di Kedah dan Perak.


Bekerja dengan amanah, patuh ajaran Islam - Idris Ahmad

ABU DHABI, 8 Mei - Rakyat Malaysia beragama Islam yang sedang bekerja di luar negara diseru supaya sentiasa mengamalkan sikap amanah dan berpegang kepada ajaran Islam.Menteri di Jabatan Perdana Menteri (Hal Ehwal Agama) Datuk Idris Ahmad berkata amalan itu akan memberi manfaat seimbang, antara tuntutan dunia dan akhirat.“Mencari rezeki di luar negara adalah satu nikmat yang sudah tertulis oleh Allah SWT dan sewajarnya dilaksanakan dengan penuh beramanah, kerana rezeki datangnya daripada-Nya,” katanya ketika berucap pada majlis makan malam bersama rakyat Malaysia di Emiriah Arab Bersatu (UAE) di sini, semalam.Idris juga mengingatkan mereka, agar tidak lupa menyumbang ilmu dan kepakaran kepada negara sekiranya berpeluang berkhidmat di tanah air.Menurut kedutaan Malaysia di UAE, setakat 2022 terdapat 6,000 rakyat Malaysia yang bekerja dan menjalankan perniagaan di negara itu.

(Menteri di Jabatan Perdana Menteri (Hal Ehwal Agama) Datuk Idris Ahmad/FOTO Facebook Idris Ahmad)

Idris dalam rangka lawatan kerja selama lima hari ke UAE, bagi mewakili Malaysia pada persidangan  Majlis Komuniti Islam Dunia yang berlangsung dua hari bermula hari ini.Bertemakan Perpaduan Islam: Konsep, Peluang dan Cabaran, persidangan itu menghimpunkan tokoh Islam sedunia yang akan dirasmikan oleh Menteri Toleransi dan Kebersamaan UAE, Sheikh Nahyan bin Mubarak Al Nahyan - BERNAMA


Timbalan Menteri Luar lawatan kerja ke UK

PUTRAJAYA, 8 Mei - Timbalan Menteri Luar Datuk Kamarudin Jaffar akan mengadakan lawatan kerja ke United Kingdom (UK) dari 8 hingga 11 Mei.Menurut kenyataan Kementerian Luar, antara fokus utama semasa lawatan itu nanti untuk berbincang dan bertukar pandangan berkenaan kaedah terbaik bagi memperkukuh kerjasama antara Malaysia dan Komanwel yang dijadual bertemu penyandang Setiausaha Agung Pertubuhan Komanwel.Timbalan Menteri juga dijadual menyambut Perdana Menteri Datuk Seri Ismail Sabri Yaakob semasa persinggahan beliau di London pada 10 Mei, dan seterusnya mengiringi Perdana Menteri ke pameran “Tenun Pahang: Menenun Harapan” di Suruhanjaya Tinggi Malaysia, London.

(Timbalan Menteri Luar Datuk Kamarudin Jaffar/FOTO BERNAMA)

Ini juga bersempena Minggu Kraf London yang diadakan dari 9 hingga 15 Mei 2022.Kamarudin juga akan mengiringi Perdana Menteri menghadiri sambutan hari raya bersama Keluarga Malaysia di London.


RM120 juta diperlukan bagi naik taraf paip dasar laut ke Pulau Redang

TERENGGANU, 7 Mei- Terengganu berhasrat menaik taraf paip dasar laut yang menyalurkan bekalan air ke Pulau Redang.Ini memandangkan paip sedia ada berusia 25 tahun semakin uzur dan sering mengalami kerosakan.Pengerusi Jawatankuasa Infrastruktur, Kemudahan Awam, Utiliti dan Teknologi Hijau negeri, Dr Mamad Puteh berkata peruntukan sebanyak RM120 juta diperlukan bagi melaksanakan kerja-kerja penggantian paip dasar laut sepanjang kira-kira 23 kilometer.Jelas beliau, setiap kali berlaku kerosakan ia menyebabkan kehilangan hampir 50 peratus bekalan air bersih malah terpaksa mengeluarkan kos pembaikan yang tinggi sebanyak RM70,000."Setiap kali berlaku kes paip pecah di dasar laut, Syarikat Air Terengganu Sdn Bhd terpaksa mengurangkan tekanan bagi mengelak lebih banyak air keluar dan berlaku pembaziran," katanya.Langkah berkenaan menyebabkan pengguna akaun yang tinggal di kawasan penghujung berdepan masalah gangguan bekalan air kerana tekanan sangat rendah. Kes paip pecah semakin kerap berlaku dan terbaharu ialah dua minggu lepas.


Laman Cahaya : Suntik semangat anak perantauan pulang beraya

MELAKA, 7 Mei- Hampir dua tahun anak perantauan tidak dapat pulang beraya susulan pelaksanaan Perintah Kawalan Pergerakan, PKP . Justeru, angka kes yang semakin menurun pada Aidilfitri kali ini, memberi seribu makna untuk pulang ke kampung halaman. Di Felda Hutan Percha, Machap Jaya, Melaka, pelbagai inisiatif dilakukan komuniti kampung untuk menyuntik semangat anak rantau mereka pulang beraya.Suasana Felda Hutan Percha yang dahulunya malap setiap kali menjelang Aidilftiri, kini diterangi limpahan cahaya pelita dan lampu hiasan LED yang dipasang di kawasan rekreasi Taman Selesa.Suasana di Laman Cahaya itu sekali gus menyuntik semangat dan ‘mood’ raya anak perantau pulang ke desa.Lebih 100 set lampu LED di pasang di laman itu dengan persiapan yang mengambil masa sebulan sepanjang Ramadan lalu.

Pengerusi Kawasan Rukun Tetangga (KRT) Hutan Percha ,Ahmad Syukri Zulkifli berkata penduduk kampung pelbagai bangsa antara penyumbang terbesar dalam menjayakan projek Laman Cahaya Lebaran itu. "Konsep kami lebih kepada konsep tradisional campur dengan moden, jadi pada awal tadi kalau lihat kita ada pelita dan buluh ni punjut. Bagi kami itu adalah tradisional, lampu-lampu LED adalah moden. Kami gabungkan untuk mewujudkan, menampakkan semangat perpaduan orang lama dan baru bergabung untuk kesejahteraan masyarakat," katanya.

(Pengerusi KRT Hutan Percha ,Ahmad Syukri Zulkifli)

Menurut Ahli Dewan Undangan Negeri (ADUN) Machap Jaya, Ngwe Hee Sem, acara itu bakal menjadi acara tahunan bagi DUN Machap Jaya.  Beliau berharap, dengan adanya laman itu, dapat merancakkan ekonomi penduduk di kawasan berkenaan ."Kita pun dapat idea juga dari kampung baru sebab di DUN Machap Jaya kita ada Kampung Baru Machap dan Machap Umboo, semasa Tahun Baharu Cina dan tahun ni kita Hari Raya kita ada di Hutan Percha seperti ada meriah seperti di Tahun Baharu Cina juga. Kita akan buat lagi meriah pada tahun depan , kita pun galak ada yang penjaja masuk sini untuk berniaga pada perayaan Hari Raya," katanya.

(ADUN Machap Jaya, Ngwe Hee Sem)


Lebih 10,000 tetamu hadiri rumah terbuka MB Kedah

ALOR SETAR, 7 Mei- Lebih 10,000 tetamu memeriahkan sambutan Majlis Rumah Terbuka Aidilfitri Menteri Besar Kedah yang diadakan di kediaman rasmi beliau di Seri Mentaloon, Alor Setar.Jamuan bermula pada pukul 11 pagi sehingga 3 petang.Majlis yang dihoskan Menteri Besar Kedah, Datuk Seri Muhammad Sanusi Md Nor dan isteri, Tok Puan Jusmalailani Jusoh diserikan dengan kehadiran barisan exco kerajaan dan pegawai tinggi kerajaan negeri.

( Datuk Seri Muhammad Sanusi Md Nor melayani tetamu yang hadir /FB Urus Setia Penerangan Darul Aman -UPDA)

"Insya-Allah majlis-majlis seumpama ini akan dianjurkan pada masa hadapan dan inilah benchmark (penanda aras) yang kita usahakan supaya dapat bergembira disamping menjaga keselamatan diri dan rakan-rakan," ujar beliau.Sebanyak 22 buah gerai menyediakan pelbagai juadah yang menarik dan sajian utama adalah nasi gulai daging rias pisang yang disediakan secara bergotong royong oleh penduduk kampung."Terima kasih kepada orang kampung saya (Sik) yang datang masak gulai daging rias pisang dari pukui 11 malam sampai Subuh tadi," kata Sanusi.Menteri Besar turut berkesempatan memberikan duit raya kepada kanak-kanak yang keseluruhannya berjumlah RM50,000.

(Datuk Seri Muhammad Sanusi Md Nor memberikan duit raya kepada kanak-kanak/ FB Urus Setia Penerangan Darul Aman -UPDA)

Majlis turut diserikan dengan kehadiran artis terkenal yang terdiri daripada anak kelahiran Kedah antaranya Lan Petpet, Amir Ringgo, Ashed DefgebC dan dua kumpulan buskers.


Semua cawangan TH seluruh negara beroperasi esok

KUALA LUMPUR, 7 Mei - Sebanyak 123 pejabat cawangan Lembaga Tabung Haji (TH) di seluruh negara akan beroperasi, esok.Ini bagi membolehkan bakal haji yang terpilih bagi musim haji kali ini membuat urusan haji masing-masing.Demikian dimaklumkan Pemangku Pengarah Eksekutif Operasi TH, Mohamed Ameen Abdul Wahab dalam satu kenyataan hari ini."Semua 123 cawangan TH di seluruh negara akan beroperasi pada hari Ahad, 8 Mei 2022, bagi membolehkan bakal haji yang terpilih pada Musim Haji 1443H/2022M untuk menghantar surat terima tawaran haji, buku rekod rawatan setelah pemeriksaan kesihatan dibuat dan pasport antarabangsa ke mana-mana pejabat cawangan TH yang berhampiran."Ini berikutan pengumuman TH untuk melanjutkan tarikh menjawab surat tawaran tunai haji kepada Isnin, 9 Mei 2022," katanya.

Beliau berkata, bakal haji boleh hadir ke mana-mana cawangan TH seluruh negara yang akan beroperasi daripada pukul 8.45 pagi hingga 4 petang. Ia bertujuan mengelakkan kesesakan di cawangan-cawangan TH dengan pendeposit untuk berurusan sempena cuti hari raya yang panjang. "Keputusan ini dibuat bagi memberi kemudahan dan untuk melancarkan urusan bakal jemaah haji walaupun hari Ahad merupakan hari cuti di kebanyakan negeri. Kami berharap bakal jemaah haji dan juga pendeposit dapat memanfaatkan peluang ini."Di samping itu, pendeposit juga boleh hadir untuk perkhidmatan simpanan dan pengeluaran serta penukaran status akaun kanak-kanak kepada akaun dewasa," tambah Mohamed Ameen.Bagi sebarang pertanyaan, sila hubungi Tabung Haji Contact Centre (THCC) di talian +603 - 6207 1919 atau faks di +603 - 7728 4959 dan emel, This email address is being protected from spambots. You need JavaScript enabled to view it..


Pelajar tahun enam maut, langgar pembahagi jalan

SUNGAI PETANI, 7 Mei - Seorang pelajar tahun 6 maut selepas motosikal yang ditunggangnya terbabas, melanggar pembahagi jalan di Jalan Spice Village, Taman Kelisa, Bandar Amanjaya semalam. Ketua Polis Daerah Kuala Muda ACP Zaidy Che Hassan berkata manakala rakannya yang membonceng cedera parah di kepala.

(Ketua Polis Daerah Kuala Muda, ACP Zaidy Che Hassan)

Kemalangan dilaporkan kira-kira pukul 11.15 malam apabila motosikal yang ditunggang Mohamad Nor Alif Firdaus Afzanizan 12 tahun bergerak laju dari arah Taman Spice Village 1 menghala ke arah Taman kelisa melanggar pembahagi kiri jalan dan hilang kawalan. Akibat kejadian itu, perlanggaran tersebut telah menyebabkan Mohamad Nor Alif Firdaus dan Muhamad Alwi Muhaimin Rizaudin 12 tahun yang membonceng tercampak ke tengah jalan.  Mangsa maut serta merta di tempat kejadian, manakala rakannya dibawa menerima rawatan di Hospital Sultan Abdul Halim. Kes disiasat di bawah Seksyen 41(1) Akta Pengangkutan Jalan JPJ 1987.


Remaja lelaki dihuatiri lemas dibawa arus deras

KUANTAN, 6 Mei - Seorang remaja lelaki dikhuatiri lemas dibawa arus di Sungai Pasir Puteri, Sungai Lembing, di di sini, petang tadi.  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata ketika kejadian, remaja tersebut yang berusia 14 tahun sedang mandi bersama keluarga di lokasi berkenaan.

(Seorang remaja lelaki dikhuatiri lemas dibawa arus di Sungai Pasir Puteri, Sungai Lembing, di di sini, petang tadi)

Menurutnya, seramai 18 anggota dan pegawai dari Balai Bomba dan Penyelamat (BBP) Indera Mahkota bersama empat buah jentera bergegas ke lokasi kejadian selepas menerima panggilan pada jam 2.35 petang.  Unit Pasukan Penyelamat Di Air (PPDA) Kuantan dan Pekan bersama satu jentera juga telah diarahkan ke tempat kejadian.  Turut dibantu empat anggota polis dan Pasukan Bomba Sukarela (PBS) Sungai Lembing.  Ketika ini, pasukan bomba masih membuat operasi pencarian di kawasan sungai terbabit.


174 Kenderaan diambil tindakan - JPJ Melaka

MELAKA SENTRAL, 7 Mei - Jabatan Pengangkutan Jalan (JPJ) Melaka mengambil tindakan terhadap 174 kenderaan daripada keseluruhan 944 kenderaan di negeri itu yang diperiksa dalam tempoh seminggu pelaksanaan Operasi Penguatkuasaan Sempena Hari raya Aidilfitri hingga 5 Mei. Selain itu, lebih 200 notis atau kompaun turut di keluarkan atas pelbagai kesalahan, antaranya tidak memakai tali pinggang keledar atau topi keledar, membawa lebih muatan, membawa muatan dalam keadaan bahaya, lesen memandu kompeten tamat tempoh dan sebagainya. Pengarah JPJ Melaka, Muhammad Firdaus Shariff berkata dalam operasi sama, 3 motosikal dan sebuah kereta turut disita.

(Pemeriksaan bas di Terminal Melaka Sentral)

Sementara itu, pemeriksaan bas di Terminal Melaka Sentral pula mendapati daripada keseluruhan 122 pemandu yang diperiksa, seorang pemandu ganti ditahan Agensi Antidadah Kebangsaan (AADK) selepas dikesan positif ganja. "Untuk makluman, antara kesalahan utama yang kita dapati ialah CDL tamat tempoh atau lesen memandu kompeten tamat tempoh, terdapat 49 kesalahan."Dari segi notis, sebanyak 219 notis telah dikeluarkan sepanjang tempoh ini sehingga 5 haribulan serta 4 buah kenderaan telah di sita."Pemeriksaan bas di terminal, sebanyak 326 bas di terminal, dari segi pemandu kita telah memeriksa lebih kurang 122 pemandu dan 1 pemandu kita dapati positif dadah.Operasi tersebut akan diteruskan sehingga esok.

Beliau ditemui pemberita selepas Operasi khas pemeriksaan bas di Terminal Melaka Sentral, di sini.


Jumlah pesakit baharu Talasemia boleh dikurangkan - Pakar Perubatan

KUALA LUMPUR, 7 Mei - Pesakit baharu Talasemia boleh dikurangkan dengan kesedaran pembawa penyakit Talasemia itu sendiri.Menyatakan demikian, Pakar Perunding Hematologi Hospital Ampang, Dr Veena Selvaratnam.

(Pakar Perunding Hematologi Hospital Ampang, Dr Veena Selvaratnam)

Jelasnya, kesedaran pembawa Talasemia amat penting kerana ia merupakan penyakit keturunan genetik yang diwarisi daripada ibu atau bapa kepada anak.

"Jadi memang betul kita tidak elakkan menjadi pembawa, cara yang boleh kita elakkan menjadi pembawa jika boleh kita jangan kahwin dengan pembawa lain, sebab kalau kita kahwin dengan pembawa lain, ada risiko anak kita boleh mendapat Talasemia.

"Jadi, kalau pembawa dengan pembawa, kita ada 25 peratus keberangkalian anak itu mendapat Talasemia", katanya.Beliau ditemubual dalam satu program terbitan RTM di Angkasapuri.Mengulas lanjut, Dr Veena memaklumkan bayi yang menghidap Talasemia akan kelihatan normal semasa kelahiran.Namun, kesihatannya akan mula merosot dan bertambah teruk pada usia 6 hingga 18 bulan serta beberapa gejala seperti pucat, gelisah, kurang selera makan, tumbesaran terbantut.Oleh itu, ujian darah perlu dilakukan bagi mengesan penyakit tersebut.


Banjir Pontian makin pulih, satu lagi PPS ditutup

PONTIAN, 6 Mei - Banjir di Pontian semakin pulih selepas sebuah lagi pusat pemindahan sementara, (PPS) SK Seri Bukit Panjang, ditutup 4 petang tadi.Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan, ini menjadikan, kini hanya tinggal 19 orang daripada empat keluarga.

(Banjir di Pontian semakin pulih selepas sebuah lagi PPS, SK Seri Bukit Panjang, ditutup 4 petang tadi)

Jumlah itu berkurangan daripada 51 penduduk terjejas,12 tengahari tadi. Keadaan semasa dilaporkan stabil dan dijangka berterusan, sepanjang hari ini.Hujan lebat berterusan pada dua hari lalu telah menyebabkan beberapa buah rumah di Kampung Seri Segambut, Kampung Bukit Panjang dan Kampung Jasa Sepakat dinaiki air.


Polis buru 3 suspek terlibat rompakan barang kemas dan wang tunai RM1 juta

PASIR MAS, 6 Mei - Polis giat memburu tiga lelaki disyaki terlibat dalam kes rompakan bersenjata di sebuah kedai pajak gadai di sini, semalam. Pemangku Ketua Polis Kelantan, Datuk Muhammad Zaki Harun berkata, dalam kejadian pukul 4.45 petang itu, ketiga-tiga suspek memakai topeng dan dua daripada mereka menggunakan senjata menyerupai pistol manakala seorang lagi suspek menggunakan pisau. Berdasarkan kenyataan, mangsa bersama lima orang pekerja di kedai tersebut telah diikat dan dipaksa berada di bawah meja.

Katanya, mangsa juga dipaksa membuka laci dalam peti besi dan mengisi wang tunai sebanyak RM1 juta serta pelbagai barang kemas di dalam beg yang diberikan suspek.

"Suspek turut melarikan diri dengan sebuah kenderaan bernombor pendaftaran ST 6998 W milik mangsa.  "Polis mengadakan Ops Tutup dan Sekatan Jalan Raya di seluruh negeri Kelantan dan juga pengkalan haram bersempadan Thailand bagi mengesan suspek dan kenderaan yang dilarikan", katanya.  Susulan daripada operasi dengan kerjasama Jabatan Siasatan Jenayah (JSJ) dan Pasukan Gerakan Am (PGA) Batalion 8 itu telah menemukan kenderaan terbabit yang ditinggalkan di tepi jalan di kawasan Kuala Jambu Pengkalan Kubor. Kes disiasat di bawah Seksyen 395/397 Kanun Keseksaan.Dalam pada itu, beliau turut menggesa dan menyeru orang ramai yang menyaksikan kejadian terbabit untuk tampil ke Balai Polis berhampiran untuk membantu siasatan.


YDP Agong zahir kegembiraan hubungan dua hala bersama Turki

KUALA LUMPUR, 6 Mei- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Presiden Turki, Recep Tayyip Erdogan menzahirkan kegembiraan atas hubungan dua hala yang terjalin kukuh antara Malaysia dan Turki dalam pelbagai bidang termasuk ekonomi dan perdagangan.Menurut hantaran di laman Facebook rasmi Istana Negara, kegembiraan itu dikongsi kedua-dua pemimpin dalam perbualan telefon selama 20 minit yang bermula pada pukul 5 petang itu.Mengikut hantaran itu, Al-Sultan Abdullah berkenan menerima panggilan telefon secara peribadi daripada Erdogan di Istana Negara hari ini.Seri Paduka juga telah menyampaikan persetujuan untuk berangkat melakukan Lawatan Negara ke Turki pada suku ketiga tahun ini.Seri Paduka dan Erdogan pada masa yang sama turut bertukar ucapan selamat menyambut  Aidilfitri.“Seri Paduka Baginda, bagi pihak Kebawah Duli Yang Maha Mulia Seri Paduka Baginda Raja Permaisuri Agong turut menzahirkan ucapan kepada Puan Yang Terutama Emine Erdogan, isteri kepada Presiden Republik Turki,” menurut hantaran itu.

Al-Sultan Abdullah turut menzahirkan ucapan tahniah kepada Erdogan atas pembukaan Masjid Besar Hagia Sophia di Istanbul untuk ibadah solat sunat Tarawih buat pertama kali dalam tempoh 88 tahun bermula pada 1 April lepas dan menyifatkannya sebagai detik bersejarah kepada penganut agama Islam di Turki dan seluruh dunia.Terdahulu, Seri Paduka turut berkenan menerima panggilan telefon secara peribadi daripada Sultan Brunei, Sultan Hassanal Bolkiah dan bertukar ucapan selamat menyambut Aidilfitri termasuk kepada ahli keluarga.-BERNAMA


Penerbangan pertama jemaah haji 31 Mei

BUKIT GANTANG, 5 Mei - Penerbangan pertama jemaah haji Malaysia ke Mekah dijadual, 31 Mei ini. Menteri di Jabatan Perdana Menteri (Hal Ehwal Agama), Datuk Idris Ahmad memberitahu segala persiapan bagi urusan tersebut berjalan lancar. Pihaknya juga sedang menunggu jemaah menjawab surat tawaran yang dihantar Lembaga Tabung Haji (TH) pada 24 April lepas."Sudah keluar 24 April dan kita sedang menunggu untuk mereka membalas yang mengesahkan hendak pergi, mereka akan membuat persiapan seperti menyediakan pasport antarabangsa, lengkap vaksin dan mempunyai kesihatan yang baik. "Insya-Allah program berjalan dengan baik dan dijangka penerbangan awal pada 31 Mei," katanya.

(Idris ketika ditemui pemberita di Kampung Sungai Petai, hari ini)

Beliau ditemui pemberita pada majlis rumah terbuka sempena Hari Raya Aidilfitri 2022 di Kampung Sungai Petai, hari ini.Dilaporkan kuota jemaah haji Malaysia adalah seramai 14,306 individu, tahun ini.Jumlah jemaah yang akan menyertai penerbangan pertama dan terakhir sedang dibuat penjadualan semula oleh TH. Mengenai rayuan kuota haji pula, Idris menyatakan akan membawa surat rayuan daripada Perdana Menteri, Datuk Seri Ismail Sabri Yaakob untuk diserahkan kepada Raja Salman Abdulaziz dalam tempoh terdekat.


Op Selamat 18: polis Kedah keluarkan 13,024 saman

ALOR SETAR, 5 Mei- Polis Kedah mengeluarkan sebanyak 13,024 saman dalam tempoh enam hari pelaksanaan Op Selamat 18 sempena Hari Raya Aidilfitri.Ketua Jabatan Siasatan dan Penguatkuasaan Trafik (JSPT) Kedah, Superintendan Mohd Mahiri Hussin berkata, kesalahan memandu melebihi had laju mencatatkan jumlah tertinggi iaitu sebanyak 9, 413 saman.Bagi tempoh sama juga, 660 kes kemalangan direkodkan dan ia menunjukkan peningkatan sebanyak 135 kes berbanding tempoh sama pada Op Selamat 15.Sebanyak sembilan kes kemalangan maut yang dicatatkan dengan lima daripadanya merupakan penunggang motosikal dan satu pembonceng.Justeru, penunggang motosikal diingatkan supaya tidak berlumba dan membawa motosikal secara berbahaya.Pengguna lain juga dinasihat memandu secara berhemah dan sentiasa mematuhi peraturan ditetapkan.